Mesej ‘Sila Laporkan Penghasut Antivaksin’ palsu

BANGI, 25 Syawal 1442H, Ahad – Polis Diraja Malaysia (PDRM) mengesan sebaran mesej ‘Sila Laporkan Penghasut Antivaksin’ di media sosial yang didakwa daripada ‘Dato Seri Panglima Acryl Sani bin Haji Abdullah Sani, Ketua Polis Negara Malaysia’, yang meminta masyarakat melaporkan penghasut antivaksin melalui satu portal.

Portal berkenaan menggunakan pautan https:/ereporting.rmp.gogv.my/register.aspx

Superintendan Komunikasi Korporat, Urus Setia Ketua Polis Negara (KPN), Superintedan Skandaguru Anandan berkata, PDRM mengesahkan bahawa mesej tersebut adalah palsu.

“Portal e-Reporting yang dinyatakan dalam mesej berkenaan, adalah perkhidmatan projek rintis oleh PDRM di beberapa lokasi khusus untuk orang awam membuat laporan polis secara dalam talian hanya bagi kes-kes yang tidak melibatkan jenayah atau tidak memerlukan siasatan lanjut oleh pihak polis.

“Masyarakat diminta untuk tidak menyebarkan mesej palsu berkenaan dan dinasihati agar tidak mudah terpedaya dengan maklumat yang tidak disahkan,” katanya dalam satu kenyataan hari ini.

Beliau berkata, jika timbul sebarang keraguan, pertanyaan boleh disalurkan kepada PDRM melalui Facebook (FB) rasmi PDRM di pautan https://wwwfacebook.com/pdrmsiaofficial/ atau lain-lain media sosial rasmi PDRM.


MOTAC diminta senarai aktiviti dibenar dalam PKPB

PUTRAJAYA, 19 Rabiulakhir 1442H, Sabtu – Menteri Kanan (Keselamatan), Datuk Seri Ismail Sabri Yaakob meminta Kementerian Pelancongan, Seni dan Budaya (MOTAC) menyenaraikan aktiviti pelancongan dibenarkan dalam tempoh Perintah Kawalan Pergerakan Bersyarat (PKPB).

Beliau berkata, senarai itu kemudiannya akan dibawa untuk dirujuk ke Kementerian Kesihatan (KKM) bagi mendapatkan pandangan.

Katanya, ia bagi memudahkan pengenalpastian sama ada sesebuah aktiviti itu berkait dengan aspek ekonomi atau sosial.

“Aktiviti di beberapa kawasan pelancongan tak lagi kita buka. Setakat ini, masih lagi PKPB dan aktiviti ekonomi kita benarkan tetapi aktiviti sosial kita tidak benarkan. Aktiviti pelancongan kabur kerana boleh jadi ekonomi dan sosial.

“Kepada pengusaha bas pelancongan ia adalah ekonomi, namun bagi orang yang melancong ia adalah sosial,” katanya pada sidang media, hari ini.

Justeru, Ismail Sabri berkata, beliau mahu berbincang dengan MOTAC mengenai senarai aktiviti positif dan negatif.

“Secara dasar kita benarkan tetapi berkenaan kawasan itu kita akan bincang secara terperinci.

“Kita minta Kementerian Pelancongan, Seni dan Budaya namakan aktiviti yang nak kita buka dan kita akan dapatkan pandangan daripada KKM,” katanya.


Cabaran keperlembagaan terhadap sekolah vernakular

WAHAI rakyat Malaysia yang prihatin,

Assalamualaikum dan Salam Sejahtera:

1. Pada 16.12.2019 firma guaman Amelda Fuad Abi & Adil telah memfailkan satu tindakan guaman di  Mahkamah Tinggi Kuala Lumpur bagi pihak dua pertubuhan NGO, iaitu Gabungan Pelajar Melayu Semenanjung (GPMS) dan Majlis Pembangunan Pendidikan Islam Malaysia (MAPPIM) yang memohan untuk penganugerahan  pengisytiharan/deklarasi antara lain bahawa:

(a) kewujudan sekolah-sekolah vernakular yang menggunakan bahasa pengantar Cina dan Tamil sebagai melanggar Perkara 152 (1) Perlembagaan Persekutuan yang memperuntukkan Bahasa Melayu sebagai bahasa kebangsaan, yang sepatutnya menjadi bahasa pengantar di kesemua sekolah,
(b) peruntukan Seksyen 2, 18 dan 27 di bawah Akta Pendidikan 1996 yang kononnya membolehkan penubuhan sekolah vernakular, sebagai satu peruntukan Akta yang tidak sah di sisi Perkara 152 (1) Perlembagaan Persekutuan, dan
(c) Kementerian Pendidikan dan Kerajaan Malaysia wajib mengambil langkah-langkah perlu untuk memastikan sekolah vernakular mematuhi Perkara 152 (1) Perlembagaan Persekutuan dalam tempoh enam tahun dari tarikh keputusan Mahkamah.

2. Pada 09.03.2020, tindakan guaman di Mahkamah Tinggi Kuala Lumpur telah ditetapkan untuk bicara permohonan pencelahan, di mana mahkamah telah dimaklumkan ada 14 pihak yang berhasrat untuk mencelah dan menjadi pihak dalam tindakan guaman ini iaitu:

(i) Parti Gerakan;
(ii) Parti MCA;
(iii) Parti MIC;
(iv) Majlis Bahasa Cina Malaysia;
(v) Persatuan Tamil Neri;
(vi) Gabungan Persatuan Bekas Pelajar Sekolah Tamil;
(vii) Jiao Zong;
(viii) Dong Zong;
(ix) Sekolah Menengah Persendirian Chong Hwa Kuala Lumpur; (x) Gabungan Penulis Nasional;
(xi) Persatuan Thamizar Malaysia;
(xii) Persatuan Tamilar Thirunal Perak;
(xiii) Persatuan Gabungan Kebajikan Guru-Guru Bersara Sekolah Tamil Malaysia; dan
(xiv) Parti Putra.

3. Kedua-dua GPMS dan MAPPIM telah mengambil pendirian untuk tidak membantah pihak-pihak yang tersebut itu untuk mencelah dalam tindakan ini, tertakluk kepada syarat bahawa mereka hendaklah dinamakan sebagai Pencelah-Pencelah, dan bukan dinamakan sebagai Defendan-Defendan, di mana alasan untuk tidak membantah, kerana GPMS dan MAPPIM adalah berpandangan bahawa isu yang diutarakan dalam kes ini adalah bekepentingan awam dan melibatkan persoalan perlembagaan berkenaan bahasa dan perpaduan, justeru penglibatan mana-mana pihak yang merasakan dirinya turut berkepentingan, adalah dialu-alukan.

4. Mahkamah Tinggi Kuala Lumpur telah pada asalnya menetapkan 21.05.2020 jam 2.30 petang untuk mendengar hujahan lanjut oleh kesemua pihak, berkenaan permohonan para pencelah tersebut.

5. Setelah penangguhan “terpaksa” disebabkan pematuhan PKP yang ada ketika itu, tatkala musim COVID-19, tarikh BICARA berkenaan permohonan para pencelah tersebut telah kemudian ditetapkan secara awalannya pada 11.09.2020, pada tarikh mana terdapat beberapa perkembangan dalam dua lagi saman yang difailkan oleh Ikatan Muslimin Malaysia (ISMA); dan Ikatan Guru-Guru Muslim Malaysia (I-Guru), yang mana melibatkan kausa tindakan dan isu yang sama, dan oleh itu sebutan permohonan para pencelah tersebut telah ditetapkan pada hari Jumaat 02.10.202 untuk Mahkamah Tinggi Kuala Lumpur dimaklumkan perkembangan lanjut sebelum penetapan mana-mana tarikh BICARA untuk mana-mana permohonan yang perlu.

6. Pada hari Jumaat 02.10.2020 tersebut antara perkembangan yang dimaklumkan kepada Mahkamah Tinggi Kuala Lumpur yang relevan direkodkan untuk pengetahuan penuh tindakan guaman ini adalah:

a. Satu lagi kes lain yang difailkan oleh Ikatan Muslimin Malaysia (ISMA) juga di Mahkamah Tinggi Kuala Lumpur yang lain telah dipindahkan ke mahkamah ini dan untuk didengar secara bersesama dengan tindakan guaman GPMS dan MAPPIM di mahkamah ini.
b. Kes satu lagi yang difailkan oleh I-Guru di Mahkamah Tinggi Kota Bharu sedang menanti penyelesaian Permohonan Pejabat Peguam Negara untuk dipindahkan di MAHKAMAH yang sama ini untuk juga didengar secara bersesama dengan tindakan guaman GPMS dan MAPPIM di mahkamah ini,
c. Pihak GPMS dan MAPPIM berhasrat untuk memfailkan satu lagi Permohonan untuk pengecualian hakim di mahkamah ini dari mendengar mana-mana prosiding ataupun bicara akan tindakan Guaman GPMS dan MAPPIM ini, disebabkan kenyataan jujur dan terhormat hakim mahkamah ini pada 11.09.2020 akan kekurangan penguasan bahasa lisan Bahasa Melayu disebabkan latarbelakang pembesaran dan pembelajaran beliau.

7. Hatta, Mahkamah Tinggi Kuala Lumpur telah menangguhkan tindakan guaman GPMS dan MAPPIM ini untuk sebutan lanjut pada jam 2.45 petang pada hari Jumaat 04.12.2020 kelak untuk membenarkan segala proses yang dinyatakan di Perenggan 6 di atas dapat dilaksanakan.

8. Manakala selaku Plaintif, GPMS dan MAPPIM menyokong segala usaha peningkatan penguasaan bahasa ketiga, sama ada bahasa Mandarin, Tamil, Arab, Kadazan, atau mana-mana sahaja bahasa lain di dunia termasuk Jepun, Korea, dan lain-lain melalui pengajaran dan pembelajaran bahasa-bahasa tersebut sebagai satu mata pelajaran, tetapi menolak mana-mana bahasa asing tersebut daripada dijadikan bahasa pengantar utama di mana-mana institusi pendidikan awam yang menerima dana awam, kerana hal tersebut akan bercanggah dengan kedudukan Bahasa Melayu sebagai bahasa kebangsaan.

9. Ianya adalah diharapkan isu keperlembagaan berkaitan sekolah vernakular ini dapat diselesaikan di medan mahkamah dengan baik dan secara sihat, supaya perkara yang menjadi antara sebab yang mewujudkan kemelut perpaduan negara ini dapat diselesaikan melalui keputusan mahkamah secara muktamad dan sekaligus kelak.

10. Laporan media prosiding di mahkamah berkaitan tindakan GPMS dan MAPPIM ini adalah seperti yang dilaporkan FREE MALAYSIA TODAY 02.10.2020 bertajuk “2 groups seek to remove judge in suit over vernacular schools”, dan dimuat naik di Ruang Bawah, untuk kemudahan rujukan semua.

BERANI KERANA BENAR!
DEMI AGAMA DAN NEGARA TERCINTA!

(Sila lihat Siri : 1794, 1901, 1907, 1921, 1950, 1974 & 2204) – Cabaran terhadap Sekolah Vernakular

Peguam
Haniff Khatri Abdulla


Zionis tangkap 4,650 warga Palestin sejak akhir bulan lalu

BAITULMAQDIS, 22 Syawal 1442H, Khamis – Tanpa alasan munasabah, rejim penjajah Israel menangkap dan memenjarakan kira-kira 4,650 warga Palestin pada akhir Mei lalu.

Dalam satu kenyataan, Persatuan Tahanan Palestin (PPC) berkata, 39 wanita dan 180 kanak-kanak di bawah umur terpaksa menghadapi suasana yang teruk di penjara Israel.

Bulan lalu, rejim pengganas Israel meningkatkan kempen penahanan rakyat Palestin di Tebing Barat, Baitulmaqdis dan beberapa wilayah lain yang diduduki.

Tindakan itu dilakukan setelah rejim pengganas Israel menyerang para jemaah muslim di Masjid Al-Aqsa selain mengusir beberapa penduduk Palestin yang tinggal di penempatan Sheikh Jarrah, Baitulmaqdis Timur.

Selain itu, Israel turut melancarkan serangan udara ke Gaza yang membunuh lebih daripada 250 orang termasuk 66 kanak-kanak.

Secara keseluruhan, Israel membunuh sekitar 285 orang Palestin di seluruh wilayah Palestin yang diduduki dan mencederakan ribuan yang lain. -Agensi


5 hari bertarung nyawa, akhirnya pemuda Palestin ditembak rejim Israel meninggal

RAMALLAH, 14 Safar 1444H, Ahad – Selepas lima hari bertarung nyawa, seorang pemuda Palestin menghembuskan nafas terakhir hari ini akibat kecederaan parah ditembak tentera pengganas Israel ketika perobohan rumah di Tebing Barat.

Kementerian Kesihatan dalam satu kenyataan mengesahkan Hamad Mustafa Hussein Abu Jelda, 24, parah ditembak pasukan pendudukan Israel di kem Jenin pada Selasa lalu.

Menurut sumber keselamatan di Jenin, Hamad ditembak ketika serbuan tentera Israel ke atas kem untuk memusnahkan rumah Raad Hazem – yang didakwa membunuh tiga warga Israel di Tel Aviv.

Hazem melakukan tembakan di Jalan Dizengoff di Tel Aviv pada 7 April sebelum ditembak mati selepas pemburuan besar-besaran dilakukan.

Bapanya, Fathi dan abang, Hamam kedua-duanya menjadi individu dikehendaki Israel.

Petisyen keluarga Hazem untuk menghalang perobohan telah ditolak oleh mahkamah Israel pada 30 Mei.

Aktivis hak asasi manusia berkata, dasar Israel merobohkan rumah yang disyaki penyerang adalah hukuman kolektif kerana ia menyebabkan kanak-kanak kehilangan tempat tinggal.

Bagaimanapun, Israel mendakwa amalan itu berkesan dalam menghalang rakyat Palestin daripada melakukan serangan.-  Agensi


Sumbangan Aman Palestin dukung perjuangan pertahan Masjid al-Aqsa

Oleh Zuhayati Yazid

BANGI, 26 Jamadilawal 1443H, Jumaat – Peranan Aman Palestin Berhad (Aman Palestin) bukan sekadar mencari dana untuk disalurkan kepada penduduk Palestin, sebaliknya menanam kefahaman masyarakat terhadap perjuangan suci rakyat di sana.

Pengurus Operasi Wilayah Malaysia Aman Palestin Berhad, Ustaz Khairul Amin Ibrahim menegaskan, rakyat Palestin kini sedang berjuang dan menjadi benteng dalam mempertahankan kemuliaan Masjid al-Aqsa.

Katanya, Aman Palestin bertanggungjawab memastikan perjuangan mereka terus membara dengan menyediakan segala bentuk bantuan yang diperlukan.

“Serangan yang berlaku di Palestin adalah perkara kecil dan sering berlaku sepanjang masa dan itu bukan kisah Palestin yang sebenarnya.

“Tetapi (apa) yang kita perjuangkan adalah mahu pastikan Palestin dibebaskan daripada penjajah yang zalim dan menjadi penguasa dunia,” katanya.

Beliau berkata demikian ketika menjadi panel dalam program Bicara Palestin: 15 Tahun Penuh Rahmat, malam ini.

Beliau menjelaskan, untuk berjuang, penduduk Palestin perlu terus hidup dan perkara itu sedang dilakukan oleh Aman Palestin ketika ini.

“Kami di Aman Palestin mahu terus membela rakyat Palestin bagi memastikan mereka yang berada di sana terus hidup dan mampu menjadi benteng-benteng untuk mempertahankan Masjid al-Aqsa bagi pihak kita semua, itu yang lebih besar.

“Jadi kita perlu pastikan mereka ada makanan, tenaga untuk berjuang dan kita perlu konsisten memberi bantuan dan sokongan tanpa terputus bekalan,” tambahnya.

Tegas Ustaz Khairul lagi, kefahaman berkenaan situasi semasa penduduk di sana perlu diteruskan bagi memastikan dana yang disumbangkan tidak terputus.

“Jadi kita perlu konsisten dan tidak boleh terputus bekalan dan sekiranya mereka bersendirian tanpa bantuan lain keadaan menjadi lemah yang akhirnya mereka beralah dan tinggalkan bumi istimewa itu,” katanya.

Pautan:


COVID-19: 2 kluster baharu dikesan, Kluster Kurau, Meranti

KUALA LUMPUR, 19 Zulhijjah 1441H, Ahad – Kementerian Kesihatan (KKM) mengenal pasti dua kluster baharu COVID-19 iaitu Kluster Kurau dan Kluster Meranti.

Ketua Pengarah Kesihatan, Datuk Dr Noor Hisham Abdullah berkata, dua kes positif dikesan dalam Kluster Kurau dengan kes pertama dilaporkan pada 7 Ogos lalu.

“Kes kedua kluster ini (iaitu kes ke-9,082) merupakan abang ipar kepada kes ke-9,050, di mana dia telah dikesan hasil aktiviti pengesanan kes secara aktif (Active Case Detection) dan saringan kontak rapat.

“Susulan itu, dia sekeluarga yang berada di Pulau Pinang turut disaring. Pada 9 Ogos 2020, dia dikesan positif COVID-19 manakala, ahli keluarganya yang disaring setakat ini iaitu lima orang pula negatif,” katanya seperti dilapor media tempatan, hari ini.

Setakat ini, 115 individu kontak rapat telah disaring dan daripada jumlah itu, 106 negatif manakala sembilan lagi masih menunggu keputusan.

“Pengesanan kes secara aktif dan saringan kontak rapat masih diteruskan,” ujarnya lagi.

Sementara itu, Kluster Meranti pula dikesan membabitkan kes ke-9,083 iaitu seorang petugas kesihatan yang disahkan positif COVID-19 pada 8 Ogos 2020.

“Beliau mempunyai kontak kepada kes ke-8,968, iaitu kes COVID-19 yang telah dikesan hasil daripada saringan prapembedahan (kes ini telah dilaporkan pada 31 Julai 2020).

“Setelah disiasat, kes ke-8,968 didapati pernah mempunyai sejarah mendapatkan rawatan di fasiliti kesihatan di mana kes ke-9,083 telah bertugas,” tambahnya lagi.

Justeru, katanya, saringan kontak rapat dan aktiviti pengesanan kes secara aktif sedang dijalankan dengan 15 individu telah disaring sehingga kini.

Katanya lagi, punca jangkitan kluster ini masih dalam siasatan.


Kebimbangan rakyat kita terhadap COVID-19 tinggi berbanding di AS

KUALA LUMPUR, 3 Rabiulakhir 1442H, Khamis – Tahap kebimbangan rakyat Malaysia terhadap pandemik COVID-19 adalah tinggi berbanding negara lain yang menghadapi krisis global itu, menurut sebuah syarikat penyelidikan pasaran, IPSOS.

Biarpun di Eropah dan Amerika teruk dilanda pandemik, tahap kebimbangan rakyatnya adalah rendah berbanding di Malaysia, tahap kebimbangan rakyat terhadap COVID-19 adalah 77 peratus.

Menurut IPSOS, 44 peratus negara di dunia bimbang akan pandemik itu dan Great Britain adalah negara kedua selepas Malaysia dengan 61 peratus, diikuti Sepanyol (60 peratus) dan Korea Selatan (58 peratus).

Menurut IPSOS, kajian itu dilaksanakan setiap bulan di 28 negara seluruh dunia menerusi Sistem Panel Dalam Talian IPSOS menyaksikan sampel bulanan Malaysia adalah n=500.

Dengan peningkatan kes COVID-19 baru-baru ini, kajian itu turut mendapati 44 peratus rakyat Malaysia merasakan negara tidak berada di landasan tepat pada Oktober, berbanding 33 peratus pada September tahun ini.

Manakala mereka yang merasakan negara berada pada landasan betul merosot kepada 60 peratus berbanding 67 peratus pada tempoh sama.

Bagaimanapun, IPSOS memaklumkan bahawa hasil kajian menunjukkan pengangguran konsisten menjadi perhatian utama sepanjang tempoh pandemik di Malaysia dengan statistik menunjukkan 43 peratus pada April, 51 peratus (Julai) dan 48 peratus (Oktober). -Bernama


Hina Agong: PDRM perlu lindungi maruah institusi diraja, segera dakwa Iswardy

BANGI, 18 Syawal 1442H, Ahad – Polis Diraja Malaysia (PDRM) digesa untuk melindungi maruah institusi diraja dan segera mendakwa individu yang sengaja mengeluarkan kenyataan menghasut dan menghina Yang di-Pertuan Agong.

Ini susulan video yang dimuat naik Pengerusi Pro-Keadilan Sarawak, Iswardy Morni yang didakwa menghina Al-Sultan Abdullah Ri’ayatuddin Al-Mustafa Billah Shah.

Iswardy memuat naik video secara siaran langsung berhubung Total Lockdown: Apa Yang Kerajaan Gagal Belajar Dalam Setahun Ini di YouTube rasmi miliknya.

Dalam video terbabit, Iswardy turut membandingkan Yang di-Pertuan Agong dengan Sultan Ibrahim Sultan Iskandar berhubung pelaksanaan Perintah Kawalan Pergerakan (PKP) bersasar di negeri Johor.

Menyelar tindakan Iswardy, Presiden Persatuan Kebajikan Darul Islah (Perkid), Ustaz Masridzi Sat berkata, sikap individu seumpama itu tidak boleh dibiarkan kerana bimbang ia semakin melampau.

“Akhlak yang buruk dan biadab hanya akan menambahkan kebencian rakyat kepada pelaku dan parti yang disokongnya.

“Kalau standard bergurau dengan kucing, jangan kejutkan harimau yang sedang bertapa,” katanya dalam kenyataan, hari ini.

Terdahulu, Bukit Aman mengesahkan telah menahan Iswardy di kediamannya di Kajang kira-kira 11 malam tadi bagi membantu siasatan.

Difahamkan, kertas siasatan dibuka di bawah Seksyen 4(1) Akta Hasutan 1948, Seksyen 504 Kanun Keseksaan dan Seksyen 233 Akta Komunikasi dan Multimedia 1998.


Penentang usaha martabat bahasa Melayu layak digelar pengkhianat Jata Negara

BANGI, 6 Zulhijjah 1441H, Isnin – Penentang usaha mengangkat martabat bahasa Melayu layak dilabel sebagai penghina Jata Negara dan Perlembagaan Persekutuan.

Sasterawan Negara, Datuk Dr Anwar Ridhwan berkata, bahasa Melayu tertera jelas pada Jata Negara, sekali gus menyatakan bahawa ia bahasa yang perlu diutamakan di negara ini.

Bahkan, beliau berkata, tulisan Jawi yang terdapat dalam Jata Negara menjadi alat membentuk dan memperkasa tamadun keilmuan serta kebudayaan di Malaysia.

“Justeru, sebarang usaha memperkasa dan menyebarluaskan tulisan Jawi di negara ini termasuk menjadikan setiap hari Jumaat sebagai Hari Jawi bersesuaian dengan semangat Jata Negara kita.

“Sementara itu, pihak yang menentang tulisan Jawi bererti pengkhianat yang tidak memahami semangat Jata Negara kita, segolongan dengan mereka yang mengubah suai Jata Negara pada kulit buku atau dipijak-pijak dalam sepatu,” katanya.

Menulis di Berita Harian hari ini, Dr Anwar berkata, bahasa Melayu juga wajar berada pada darjat tinggi di universiti awam (UA) selaras dengan semangat Jata Negara.

Justeru, kewujudan sekolah vernakular harus difikirkan semula kerana ia bukan sahaja menggunakan bahasa asing, malah sukar membentuk integrasi multietnik tanpa satu aliran pendidikan kebangsaan.

“Apatah lagi untuk mengiktiraf Sijil Peperiksaan Bersepadu (UEC), iaitu sijil lepasan sekolah menengah Cina persendirian yang sudah lama tergelincir daripada landasan sistem pendidikan kebangsaan kita.

“Di negara ini, program membina dan mengembangkan bahasa Melayu, secara institusinya diletakkan di bawah tanggungjawab Dewan Bahasa dan Pustaka (DBP),” katanya.

Beliau yang juga Pensyarah Akademi Seni Budaya dan Warisan Kebangsaan turut kesal terhadap tahap penguasaan berbahasa sesetengah Ahli Parlimen.

“Kita berasa pelik bagaimana ada Ahli Parlimen yang kurang fasih serta lancar berbahasa Melayu. Ada juga berucap dalam bahasa Inggeris di Parlimen kita.

“Bolehkah kita menganggap mereka ini, secara langsung atau tidak langsung, menghina atau tidak mengendahkan semangat Jata Negara seperti puak yang mengubahsuainya sebagai hiasan kulit atau dipijak dalam sepatu?,” katanya.

Sebelum ini, negara dikejutkan dengan penerbitan buku Rebirth: Reformasi, Resistance and Hope yang disunting penulis, Kean Wong yang mempamerkan sebuah logo diubahsuai mirip Jata Negara.

Tidak lama kemudian, timbul pula isu pengeluar kasut jenama Beethree mencetak logo Jata Negara di bahagian dalam kasut keluaran syarikat itu.


MAQIS rampas daging kambing sejuk beku bernilai RM365,917

BUTTERWORTH, 30 Rabiulakhir 1442H, Rabu – Jabatan Perkhidmatan Kuarantin dan Pemeriksaan Malaysia (MAQIS) Pulau Pinang merampas 13,651 kilogram (kg) daging kambing sejuk beku bernilai RM365,917 dari Australia yang dibawa masuk ke negara ini di Terminal Kontena Butterworth Utara (NBCT).

Pengarahnya, Zarina Ramli berkata, pemeriksaan yang dijalankan pihaknya pada 5.45 petang mendapati maklumat yang dikemukakan pada dokumen membawa kambing sejuk beku itu adalah tidak tepat dan mengelirukan serta tidak seperti yang dinyatakan pada syarat-syarat dalam permit import MAQIS.

“Semua daging kambing sejuk beku yang dirampas itu adalah jenis boneless mutton leg seberat 6,020kg, boneless mutton trunk (5,630kg) dan mutton tribe (2,001kg) kerana maklumat dinyatakan dalam permit import tidak tepat serta mengelirukan,” katanya dalam kenyataan hari ini.

Katanya, pihak MAQIS menjalankan siasatan kes itu mengikut Seksyen 13, Akta Perkhidmatan Kuarantin dan Pemeriksaan Malaysia 2011 kerana memberikan maklumat palsu, tidak tepat atau mengelirukan dalam pengimportan keluaran pertanian adalah menjadi suatu kesalahan.

“Jika disabitkan kesalahan boleh didenda tidak melebihi RM50,000 atau dipenjara selama tempoh tidak melebihi dua tahun atau kedua-duanya sekali,” katanya.


Tanah lapangan terbang di Seri Iskandar dijual semasa zaman PH: MB Perak

PARIT, 28 Syaaban 1443H, Khamis – Tanah yang dicadangkan untuk dibangunkan sebagai lapangan terbang antarabangsa di Seri Iskandar di sini, telah dijual kepada sebuah syarikat swasta semasa pentadbiran kerajaan Pakatan Harapan (PH).

Menteri Besar Perak Datuk Seri Saarani Mohamad berkata semasa pentadbiran Barisan Nasional (BN), tanah tersebut dirizabkan kepada Perbadanan Kemajuan Negeri Perak bagi tujuan pembinaan lapangan terbang berkenaan.

“Jadi, tanah itu telah dijual semasa zaman PH, mereka (kerajaan PH) masa itu sudah jual jadi kita tidak ada tanah untuk bina lapangan terbang baharu.

“Tanah itu tidak boleh diambil semula, memandangkan syarikat swasta berkenaan sudah pun mendapat kebenaran merancang untuk melaksanakan pembangunan bercampur di kawasan itu (tapak lapangan terbang),” katanya.

Saarani bercakap kepada pemberita selepas merasmikan Program Tanggungjawab Sosial Korporat Bantuan Persekolahan dan Orang Kurang Upaya Kelompok Padang Ragut Daerah Perak Tengah dan Jabatan Perkhidmatan Veterinar Negeri Perak di sini hari ini.

Mengulas lanjut, Saarani berkata kerajaan negeri perlu mencari tapak baharu yang lebih sesuai, bagi pembinaan lapangan terbang antarabangsa seperti yang dicadangkan.

Beliau berkata pihaknya masih tidak dapat mengenal pasti lokasi baharu lapangan terbang antarabangsa itu, sama ada ia kekal di Seri Iskandar atau dipindahkan ke lokasi lain, kerana perlu mendapat pandangan daripada Jabatan Penerbangan Awam (DCA).

Pada Selasa, Ahli Dewan Undangan Negeri Aulong Nga Kor Ming semasa persidangan Dewan Undangan Negeri Perak mendakwa, cadangan pembinaan sebuah lapangan terbang antarabangsa di Seri Iskandar telah dijual tanpa kebenaran kerajaan negeri.

Nga berkata, perbuatan itu dilakukan oleh individu tidak yang tidak bertanggungjawab, dan perkara itu merupakan salah laku yang cukup serius dan mahu pihak yang bertanggungjawab menjual tanah tersebut diheret ke muka pengadilan. – Bernama


8 maut serangan bom kereta di Syria

BEIRUT, 21 Zulhijjah 1444H, Isnin – Sekurang-kurangnya lapan orang termasuk tiga kanak-kanak maut dalam dua kejadian berasingan membabitkan letupan bom kereta pada Ahad di utara Syria, kata seorang pemantau perang.

Satu letupan melanda sebuah kedai membaiki kereta di Shawa, sebuah kampung berhampiran sempadan Turkiye yang dikuasai pejuang pro-Ankara, penduduk memberitahu AFP.

Lima orang awam termasuk tiga kanak-kanak terbunuh dan 10 yang lain cedera, kata Pemerhati Hak Asasi Manusia Syria yang berpangkalan di Britain.

Kawasan yang dikawal oleh Turkiye dan proksi Syria di utara Syria adalah tempat kejadian pembunuhan, pengeboman dan pertempuran yang disasarkan antara kumpulan bersenjata.

Sementara itu, dalam kejadian kedua, bahan letupan yang dipasang di dalam kenderaan membunuh tiga pejuang yang bergabung dengan Pasukan Demokratik Syria (SDF) pimpinan Kurdish di bandar Manbij, menurut pemerhati.

Manbij adalah bekas kubu kuat militan Daesh yang kini dikawal oleh majlis tentera yang bergabung dengan SDF yang disokong Amerika Syarikat (AS).

Tiada pihak mengaku bertanggungjawab bagi pengeboman itu.

Perang Syria meletus pada 2011 dengan penindasan kejam terhadap protes antikerajaan.

Ia telah berkembang menjadi konflik kompleks yang membabitkan pejuang dan kuasa asing, serta telah membunuh lebih daripada setengah juta orang dan menyebabkan jutaan orang kehilangan tempat tinggal. – Agensi


KSM arah JKKP siasat punca insiden SUKE

KUALA LUMPUR, 21 Rejab 1442H, Jumaat – Kementerian Sumber Manusia (KSM) mengarahkan pasukan penyiasat Jabatan Keselamatan dan Kesihatan Pekerjaan (JKKP), menjalankan siasatan bagi mengenal pasti punca insiden di projek pembinaan Lebuhraya Bertingkat Sungai Besi-Ulu Klang (SUKE), pada Rabu yang mengorbankan dua wanita.

Timbalan Menteri Sumber Manusia Datuk Awang Hashim dalam satu kenyataan hari ini berkata, berdasarkan siasatan awal kes tersebut didapati lebih menjurus kepada kemalangan jalan raya dan ia sedang disiasat Cawangan Trafik Polis Diraja Malaysia (PDRM), di bawah Seksyen 41(1), Akta Pengangkutan Jalan, 1987.

“KSM menerusi Majlis Negara Bagi Keselamatan dan Kesihatan Pekerjaan (MNKKP) dan JKKP memandang serius setiap kemalangan yang berlaku, dan sentiasa komited untuk terus meningkatkan tahap Keselamatan dan Kesihatan Pekerjaan di negara ini, termasuk dalam sektor pembinaan.

“KSM mendapati kesemua mangsa kemalangan ini layak menerima faedah daripada Pertubuhan Keselamatan Sosial (PERKESO),” katanya.

Kejadian kira-kira 6 petang itu menyebabkan dua wanita maut, manakala dua lagi wanita serta seorang lelaki yang merupakan pemandu van tersebut cedera. – Bernama


Minit Ahmad Zahid lanjut kontrak bukan satu arahan: Bekas KSU KDN

SHAH ALAM, 1 Rejab 1443H, Khamis – Mahkamah Tinggi hari ini diberitahu bahawa catatan minit Datuk Seri Dr Ahmad Zahid Hamidi pada surat pelanjutan kontrak syarikat Ultra Kirana Sdn Bhd (UKSB) bagi pelaksanaan sistem Visa Luar Negara (VLN) bukan satu arahan.

Bekas Ketua Setiausaha Kementerian Dalam Negeri (KDN), Tan Sri Alwi Ibrahim berkata, berdasarkan catatan minit oleh Ahmad Zahid pada 18 Oktober 2016 yang dihantar kepadanya, ia adalah satu persetujuan.

Catatan minit itu menyatakan “Datuk Seri KSU/ Datuk PUU, saya tiada halangan pelanjutan kontrak tempoh enam tahun sehingga 31 Ogos 2025, seperti tercatat dalam perjanjian perkara 2.2.1 yang sedia ada. Sila sediakan perjanjian tambahan untuk merealisasikannya dengan kadar segera”.

Semasa disoal peguam Datuk Ahmad Zaidi Zainal yang mewakili bekas timbalan perdana menteri itu, berdasarkan ayat pada perenggan 10 kenyataan saksi Alwi, 63, (catatan minit Ahmad Zahid), ia bukan satu arahan tetapi persetujuan, Alwi menjawab: “Setuju.”

Ahmad Zaidi: Apa pemahaman Tan Sri (Alwi) tentang minit Datuk Seri Zahid yang menyatakan ‘merealisasikannya dengan kadar segera’?

Alwi: Pemahaman saya ia perlu dibuat dengan cepat.

Ahmad Zaidi: Berapa cepat, seminggu, dua minggu?

Alwi: Bergantung kepada kontrak sesuatu kes.

Alwi juga bersetuju dengan Ahmad Zaidi bahawa walaupun ia diminitkan (catatan minit Ahmad Zahid) dengan kadar segera namun ia masih tertakhluk pada prosedur di KDN.

Ahmad Zahid, 69, berdepan 33 pertuduhan menerima suapan berjumlah SG$13.56 juta daripada UKSB sebagai dorongan untuk dirinya, selaku pegawai badan awam iaitu Menteri Dalam Negeri, melanjutkan kontrak syarikat itu sebagai pengendali Perkhidmatan OSC di China dan Sistem VLN serta mengekalkan kontrak perjanjian untuk membekalkan sistem bersepadu VLN kepada syarikat sama oleh Kementerian Dalam Negeri.

Bagi tujuh lagi pertuduhan, Ahmad Zahid didakwa sebagai menteri sama telah mendapatkan untuk dirinya wang tunai SG$1,150,000, RM3 juta, EURO15,000 dan AS$15,000 tanpa balasan daripada UKSB yang mempunyai kaitan dengan kerja rasmi beliau.

Perbicaraan di hadapan Hakim Datuk Mohd Yazid Mustafa bersambung pada 7 Mac. – Bernama


Golongan LGBT+ di Afghanistan mahu larikan diri, takut dengan Taliban

KABUL, 13 Muharram 1443H, Ahad – Golongan songsang Lesbian, Gay, Biseksual, Transgender (LGBT+) di Afghanistan yang takut dengan pentadbiran Taliban kini panik untuk melarikan diri dari negara itu.

“Sekiranya saya menjumpai visa dan negara memberi keizinan untuk keluar, tentu saja saya akan mempertaruhkan segala-galanya untuk pergi.

“Mana-mana negara, tetapi bukan di sini. Hidup di sini tidak bermakna bagi kami,” kata seorang pelajar gay Afghanistan, yang namanya tidak didedahkan.

Ketika ini, belum jelas di negara mana LGBT+ Afghanistan boleh diterima atau apakah seksualiti atau identiti jantina adalah satu kriteria suaka automatik di banyak negara di seluruh dunia.

Sementara itu, Kanada telah berjanji untuk menempatkan semula 20,000 rakyat Afghanistan, termasuk golongan LGBT+ dalam komitmennya.

Media Ireland juga melaporkan bahawa golongan LGBT+ akan menjadi antara 150 pelarian Afghanistan yang dibawa ke negara itu. Kementerian luar Ireland tidak memberikan sebarang komen.

Bagaimanapun, negara Barat yang lain, termasuk Amerika Syarikat (AS) dan Eropah, tidak mengeluarkan kenyataan mengenai sokongan mereka kepada golongan LGBT+.

Isnin lalu, Presiden AS, Joe Biden menulis memo yang memberikan AS$500 juta untuk keperluan ‘pelarian dan penghijrahan pelarian yang tidak dijangka, mangsa konflik, dan orang lain yang berisiko’ dalam kekacauan negara itu.

Jurucakap Jabatan Negara AS, Ned Price mengatakan kepada wartawan pada hari Selasa bahawa Amerika Syarikat akan ‘menjaga keselamatan… warga Afghanistan yang ketakutan’

Ditanya adakah ini meliputi golongan LGBT+ Afghanistan, Jabatan Negara enggan memberikan komen.

Manakala, Britain mengatakan akan menyambut hingga 5,000 warga Afghanistan di bawah satu tahun dalam program penempatan semula yang akan mengutamakan wanita, gadis dan agama dan minoriti lain.

Sekali lagi, pihaknya tidak menyebut mengenai LGBT + Afghanistan dan tidak melayan permintaan Thomson Reuters Foundation untuk memberi komen.

Banyak pemimpin Eropah berhati-hati untuk menerima mana-mana pendatang – dari jenis apa pun – dan beberapa negara, termasuk Australia, yang secara terang-terangan menolak kemasukan Afghanistan. – Agensi


KKM sasar 1,000 ikrar penderma organ setiap hari

BANGI, 17 Safar 1444H, Rabu – Kementerian Kesihan (KKM) memaklumkan terdapat lebih 4,500 pengikrar derma organ diterima melalui aplikasi MySejahtera setakat Selasa lalu.

KKM dalam kenyataan berkata, secara purata, terdapat kira-kira 700 pengikrar penderma organ baharu sehari sejak ciri baharu itu diperkenalkan.

Katanya, ciri baharu Ikrar Derma Organ telah dilancarkan pada 6 September lalu dalam kemas kini MySejahtera versi 2.0.5 yang membolehkan sesiapa sahaja berikrar atau menarik ikrar pada bila-bila masa.

“Apabila berikrar, waris terdekat juga akan dimaklumkan. Sambutan rakyat Malaysia adalah sangat menggalakkan.

“Setakat jam 3 petang, 12 September 2022, terdapat lebih daripada 4,500 ikrar dibuat pada MySejahtera,” katanya.

Kementerian berkata, jumlah itu disumbangkan oleh kemudahan untuk proses ikrar dalam inisiatif baharu ini.

Melalui ciri baharu itu, KKM kini menyasarkan 1,000 ikrar setiap hari untuk mencapai sekurang-kurangnya satu peratus atau 320,000 penduduk Malaysia yang telah berikrar menjadi penderma organ.

“Maklumkan jua kepada keluarga anda berkenaan ikrar yang telah dilakukan,” katanya.


Macau Scam: Remaja 16 tahun antara 4 individu ditahan

SEREMBAN, 3 Zulhijjah 1442H, Selasa – Empat individu termasuk seorang remaja berusia 16 tahun ditahan secara berasingan di Pulau Pinang, awal pagi tadi bagi membantu siasatan sindiket Macau Scam.

Ketua Jabatan Siasatan Jenayah Komersial Negeri Sembilan, Supt Aibee Abd Ghani berkata, anggota polis dari Bahagian Siasatan Jenayah Komersial Ibu Pejabat Daerah Nilai telah melakukan tiga serbuan ke sebuah rumah di lokasi berbeza antara 9 malam hingga 4 pagi tadi.

“Tiga lelaki dan seorang wanita berusia 16 hingga 31 tahun itu ditahan secara berasingan di tiga lokasi berbeza. Hasil siasatan mendapati tiga daripadanya adalah pemilik akaun bagi kes penipuan Macau Scam melibatkan kerugian sebanyak RM470,000 di Nilai pada 7 Julai lepas,” katanya dalam kenyataan hari ini.

Beliau berkata, kesemua individu kini ditahan reman dan disiasat mengikut Seksyen 420 Kanun Keseksaan.

Terdahulu, media melaporkan seorang juruteknik kerugian RM470,000 setelah diperdaya sindiket Macau Scam yang menyamar wakil Lembaga Hasil Dalam Negeri (LHDN) Alor Setar, Kedah pada 7 Julai lepas.- Bernama


Jangan putus asa hadapi COVID-19

KUALA LUMPUR, 9 Rejab 1442H, Ahad – Perdana Menteri, Tan Sri Muhyiddin Yassin mengajak rakyat supaya tidak berputus asa dengan situasi masa kini dan bangkit kembali hadapi COVID tatkala negara berhadapan dengan pandemik dan kesan wabak.

Beliau berkata, tahun 2020 merupakan tahun yang sukar dan telah memberi banyak pengajaran buat semua rakyat, yang mana seperti negara-negara lain, Malaysia turut berdepan dengan situasi yang cukup luar biasa.

“Bak kata pepatah, kita tidak boleh mengubah arah angin tetapi kita boleh melaraskan layar kita supaya sentiasa sampai ke destinasi kita.

“Kita adalah layar kita sendiri jadi marilah kita bekerjasama untuk menghadapi cabaran sukar ini, “ kata beliau dalam perutusan sempena Sambutan Rumah Terbuka Tahun Baru Cina Norma Baharu 2021 yang disiarkan di saluran televisyen utama negara malam tadi.

“Pada masa yang sama, kita tidak boleh berputus asa ibarat seekor lembu yang sentiasa bertenaga dan bersedia untuk membajak dan berbakti kepada tanah,” katanya yang merujuk kepada sambutan Tahun Baharu Cina yang jatuh pada Tahun Lembu.

Beliau berkata, kerajaan prihatin dan sentiasa mendengar pandangan serta keluhan mereka yang terkesan  akibat pandemik ini, malah kerajaan akan terus menggiatkan usaha untuk mengimbangi antara aspek kelangsungan hidup dan ekonomi negara. – Bernama


Lebih 300,000 warga emas dijangkiti COVID-19: KP Kesihatan

KUALA LUMPUR,15 Rejab 1443H, Khamis –  Sebanyak 336,848 warga emas atau 11.5 peratus daripada golongan itu di negara ini telah dijangkiti COVID-19 sehingga 7 Februari lepas, kata Ketua Pengarah Kesihatan Tan Sri Dr Noor Hisham Abdullah.

Menerusi hantaran di Facebook, beliau berkata, jumlah kematian melibatkan kumpulan itu pula adalah sebanyak 61.3 peratus atau 19,646 kes daripada keseluruhan 32,034 kes direkodkan bagi tempoh yang sama.

“Bagi suntikan vaksinasi pula, seramai 2,258,521 atau 67.7 peratus warga emas telah menerima dos penggalak dan 3,335,309 atau 96 peratus daripada populasi tersebut telah lengkap dua dos vaksinasi COVID-19.

“Lindungi warga emas daripada jangkitan COVID-19, lengkapkan vaksinasi dan dos penggalak,” katanya. – Bernama


Kota Tinggi dilanda banjir kilat selepas Segamat

JOHOR BAHRU, 8 Rabiulakhir 1444H, Khamis – Kota Tinggi menjadi daerah terbaharu dilanda banjir kilat selepas Segamat, menjadikan jumlah mangsa banjir di Johor meningkat kepada 93 orang setakat 8 pagi ini, berbanding 21 orang, petang semalam.

Jawatankuasa Pengurusan Bencana Daerah (JPBD) dalam kenyataan memaklumkan sebuah pusat pemindahan sementara (PPS) di Dewan Al-Barakah, Kota Tinggi yang menempatkan 72 mangsa daripada 18 keluarga, dibuka pada 10 malam tadi.

“Ini menjadikan keseluruhan tiga PPS dibuka, termasuk dua PPS di Balai Raya Kampung Batu Badak dan Balai Raya Kampung Kuala Paya yang menempatkan 21 mangsa daripada enam keluarga di Segamat, sejak semalam.

“Antara kawasan yang terjejas adalah Kampung Seberang Batu Badak, Kampung Batu 5 dan Kampung Kuala Paya di Segamat dan Kampung Sri Jaya serta Kampung Sri Delima di Kota Tinggi,” katanya dalam kenyataan itu.

Semalam, limpahan air Sungai Muar menyebabkan beberapa rumah dinaiki air dengan paras air di lokasi terjejas mencecah paras lutut dan cuaca di seluruh negeri ketika ini dilaporkan cerah. – Bernama


Agong, Raja Permaisuri tiba di UK untuk lawatan khas

KUALA LUMPUR, 11 Safar 1443H, Sabtu – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong Tunku Hajah Azizah Aminah Maimunah Iskandariah tiba di London bagi lawatan khas selama 10 hari ke United Kingdom (UK) bermula hari ini.

Istana Negara menerusi kenyataan di Facebook rasmi memaklumkan pesawat khas yang membawa Seri Paduka berdua dan delegasi mendarat di Lapangan Terbang Luton, London pada 8 malam Jumaat waktu tempatan (3 pagi Sabtu waktu Malaysia).

Ketibaan Al-Sultan Abdullah dan Tunku Azizah disambut Pesuruhjaya Tinggi Malaysia ke United Kingdom, Zakri Jaafar dan isteri Nor Aini Abdul Rahman.

Dalam lawatan khas berkenaan, Seri Paduka berdua dijadualkan berangkat melawat Projek Battersea Power Station di London, Suruhanjaya Tinggi Malaysia di Belgrave Square dan Pusat Penyelidikan Tun Abdul Razak di Brickendonbury, Hertford.

Atur cara lawatan khas itu turut diisi dengan pertemuan antara Yang di-Pertuan Agong dan Raja Permaisuri Agong bersama komuniti rakyat Malaysia di London.

Al-Sultan Abdullah turut dijadualkan berangkat menghadiri Sandhurst Reunion Dinner di Royal Military Academy Sandhurst iaitu tempat Seri Paduka pernah menimba ilmu ketenteraan dari 1978 hingga 1979.

Seri Paduka turut dijadualkan mengadakan pertemuan dengan Ketua Staf Pertahanan UK Sir General Nicholas Carter yang akan menyentuh hubungan kerjasama ketenteraan dua hala Malaysia dan United Kingdom.

Carter juga pernah menuntut di Royal Military Academy Sandhurst.

Selepas lawatan khas berkenaan, Seri Paduka berdua berkenan beristirahat di London bermula dari 27 Sept dan dijadualkan berangkat pulang ke tanah air pada 23 Oktober.

Lawatan khas itu merupakan kali kedua Seri Paduka ke United Kingdom sejak dipilih sebagai Yang di-Pertuan Agong selepas kali pertama pada Disember 2019, selama tujuh hari bermula 9 Dis 2019.

Sepanjang keberangkatan Al-Sultan Abdullah, Sultan Perak Sultan Nazrin Muizzuddin Shah yang juga Timbalan Yang di-Pertuan Agong akan menjalankan fungsi-fungsi Yang di-Pertuan Agong. – Bernama


Kerajaan Selangor takut? Bertegas robohkan kilang haram!

BANGI, 22 Muharram 1442H, Khamis – Barisan Nasional (BN) Selangor menempelak tindakan kerajaan negeri yang memberi peluang kepada pemilik kilang haram untuk membuat proses pemutihan sehingga hujung tahun ini.

Ketua Penerangannya, Isham Jalil berkata, Menteri Besar dan kerajaan negeri sepatutnya mengambil tindakan tegas dengan merobohkan kilang-kilang terbabit serta-merta.

Beliau juga menganggap tempoh lanjutan diberi kepada kilang-kilang berkenaan adalah tidak wajar, berikutan ia telah beroperasi selama 12 tahun.

“Menteri Besar dan kerajaan negeri Selangor takut kepada kilang-kilang haram ini, namun jika rakyat bina rumah atas tanah rizab, cepat sahaja mereka ambil tindakan meroboh walaupun rumah gantian tidak tersedia dan rakyat merempat,” bidasnya dalam satu kenyataan, hari ini.

Semalam media melaporkan kerajaan Selangor memberi peluang kepada pemilik tanah dan kilang yang beroperasi tanpa kebenaran untuk membuat proses pemutihan sehingga hujung tahun ini.

Menteri Besar, Datuk Seri Amirudin Shari berkata, jika masih ada mereka yang ingkar berbuat demikian dalam tempoh itu, kerajaan negeri tidak akan teragak-agak untuk merobohkan struktur bangunan yang memberi impak kepada pencemaran alam sekitar.

“Kami sudah beri tawaran untuk mereka (pemilik tanah dan kilang haram) pulihkan (jalankan proses pemutihan) sejak tahun 2008 lagi. Keputusan Majlis Mesyuarat Kerajaan Negeri terakhir pada 2018 memutuskan agar tindakan itu dipanjangkan sehingga 2020. Lepas 2020 kami akan ambil tindakan perobohan dan sebagainya

“Tetapi kalau keadaan mendesak dan saya rasa kami boleh laksanakan lebih pantas menjelang bulan November atau Disember ini, atau pun awal tahun depan kami sendiri akan laksanakan secara menyeluruh proses pemutihan tersebut,” katanya.


Lantikan Yang Dipertua Dewan Negara baharu hari ini

KUALA LUMPUR, 14 Muharram 1442H, Rabu – Selepas sidang Dewan Rakyat menutup ‘gelanggang’ pada 27 Ogos lalu, hari ini giliran Dewan Negara pula bersidang sehingga 23 September ini.

Tumpuan pada hari pertama persidangan dijangka terarah kepada siapa yang bakal dilantik sebagai Yang Dipertua Dewan Negara ke-18 menggantikan Tan Sri S.A. Vigneswaran yang tamat perkhidmatan pada 22 Jun lalu.

Mengikut Peraturan-Peraturan Mesyuarat Majlis Dewan Negara, apabila jawatan Yang Dipertua kosong, maka Majlis sebaik-baik cukup bilang Ahlinya, hendaklah memilih Yang Dipertua.

Sekiranya terdapat lebih satu nama, undian harus dilakukan sehingga seorang calon mendapat undi lebih berbanding undi calon atau jumlah undi calon-calon lain.

Selepas pemilihan itu, speaker dan empat Ahli Dewan Negara baharu iaitu Mohamad Apandi Mohamad (lantikan Dewan Undangan Negeri (DUN) Kelantan), Datuk Seri S. Vell Paari (lantikan Yang di-Pertuan Agong) serta Ahmad Yahaya dan Datuk Wira Othman Aziz (lantikan DUN Kedah) dijadualkan mengangkat sumpah.

Majlis angkat sumpah akan diadakan pada 9.45 pagi di Dewan Negara, Blok Utama, Parlimen selepas urusan pemilihan speaker selesai.

Selaras dengan Perintah Kawalan Pergerakan Pemulihan (PKPP) yang masih berkuat kuasa, persidangan kali ini juga dijangka diadakan mengikut prosedur operasi standard (SOP) ditetapkan kerajaan bagi mengekang penularan pandemik COVID-19.

Ia termasuk pemakaian pelitup muka, penyediaan dan penggunaan cecair pembasmi kuman serta penjarakan fizikal satu meter antara tempat duduk semasa persidangan berlangsung seperti yang diputuskan Mesyuarat Khas Menteri-Menteri Mengenai Pelaksanaan Perintah Kawalan Pergerakan.

Persidangan kali ini dijangka membahaskan 10 Rang Undang-Undang (RUU) yang telah diluluskan Dewan Rakyat yang bersidang sebelum ini.

Ia termasuk tiga rang undang-undang berkaitan pandemik COVID-19 iaitu Rang Undang-Undang Langkah-Langkah Sementara bagi Mengurangkan Kesan Penyakit Koronavirus 2019 (COVID-19) 2020; Rang Undang-Undang Langkah-Langkah Sementara bagi Pembiayaan Kerajaan (Penyakit Koronavirus 2019 (COVID-19) 2020 dan Rang Undang-Undang Insolvensi (Pindaan) 2020. – Bernama


Johor benarkan aktiviti agama di masjid mulai Jumaat ini

JOHOR BAHRU, 21 Muharram 1442H, Rabu – Kerajaan negeri Johor membenarkan semua perhimpunan untuk tujuan aktiviti keagamaan di semua masjid dan surau di negeri itu bermula Jumaat ini, demikian menurut Pengerusi Jawatankuasa Hal Ehwal Agama Islam negeri, Tosrin Jarvanthi.

Katanya, kebenaran itu diperkenan Sultan Johor, Sultan Ibrahim Sultan Iskandar sebagai Ketua Agama Islam negeri mengikut peruntukan Fasal 57(A) Undang-Undang Tubuh Kerajaan Negeri Johor 1895 dan Seksyen 6 Enakmen Pentadbiran Agama Islam (Negeri Johor) 2003.

Beliau berkata, tiada jumlah jemaah yang dihadkan dalam sebarang aktiviti keagamaan itu, namun perlu mengikut keluasan masjid dan surau serta mematuhi prosedur operasi standard (SOP) ditetapkan.

“Sepanjang tempoh pelaksanaan Perintah Kawalan Pergerakan Pemulihan (PKPP), aktiviti seperti program membudayakan al-Quran dan As-Sunnah dibenarkan tidak melebihi 30 minit selepas solat.

“Selain itu, program bacaan Yassin dan tahlil dalam tempoh selepas solat Maghrib sehingga Isyak dibenarkan mengikut had waktu dibenarkan,” katanya pada sidang media di Pusat Islam Iskandar, di sini, hari ini.

Turut hadir, Penasihat Majlis Agama Islam Negeri Johor (MAINJ) Datuk Noh Gadot dan Pengarah Jabatan Agama Islam Johor (JAIJ) Datuk Md Rofiki A Shamsudin.

Tosrin berkata program dakwah seperti kursus jenazah, haji dan umrah, kursus praperkahwinan, kelas pengajian al-Quran dan program hari kebesaran Islam seperti Maulidur Rasul juga boleh dilaksanakan.

“Justeru, semua pihak yang terlibat dengan pengurusan masjid dan surau serta umat Islam di negeri ini perlu mematuhi arahan,” katanya.

Dalam perkembangan lain, Tosrin berkata kerajaan negeri akan menganjurkan Hari Terbuka Hal Ehwal Agama Islam Negeri Johor pada Sabtu ini, mulai jam 9 pagi hingga 5 petang, di Dewan Raya, Bandar Putra, Kulai.

Beliau berkata hari terbuka itu bertujuan bagi memudahkan orang ramai mengenali dan mendapatkan maklumat berhubung perkhidmatan jabatan serta agensi di bawah portfolio Hal Ehwal Agama Islam. – Bernama


Penduduk haram Yahudi tembak mati warga Palestin

BAITULMAQDIS, 28 Jamadilakhir 1444H, Sabtu – Seorang warga Palestin ditembak mati selepas didakwa cuba menikam seorang warga Israel di sebuah pos penduduk haram Yahudi di Tebing Barat.

Kementerian Kesihatan Palestin mengenal pasti mangsa itu sebagai Tariq Maali.

Katanya, lelaki berusia 42 tahun itu ditembak di barat laut bandar Ramallah di Palestin di Tebing Barat yang diduduki.

Tentera Israel mendakwa, lelaki berkenaan tiba di pos peneroka dan cuba menikam orang awam Israel.

Media Israel melaporkan dia bersenjatakan pisau dan peneroka itu menembaknya.

Kematian yang berlaku hari ini itu menjadikan 18 warga Palestin terbunuh akibat tembakan Israel di Tebing Barat sejak awal tahun ini.

Menurut statistik kumpulan hak asasi Israel, B’Tselem, hampir 150 rakyat Palestin dibunuh oleh Israel di Tebing Barat dan timur Baitulmaqdis pada 2022. – Agensi


37 hospital di lapan wilayah Mesir sedia terima pesakit Palestin

KAHERAH, 30 Rabiulakhir 1445H, Selasa – Kira-kira 37 hospital di lapan wilayah di Mesir bersedia untuk menerima pesakit daripada Semenanjung Gaza.

Malah, seramai 13 pesakit kini sedang dirawat di wilayah berkenaan, lapor Menteri Kesihatan Mesir, Khaled Abdel Ghaffar.

Kenyataan itu dibuat di Dewan Perwakilan oleh Jawatankuasa Hal Ehwal Kesihatan yang dipengerusi Dr Ashraf Hatem berhubung usaha negara itu untuk menyokong rakyat Palestin di Gaza.

Katanya, kementerian juga turut membentuk jawatankuasa krisis dan bersedia dengan bilik kecemasan, menggariskan pelan yang meliputi perkhidmatan kecemasan, terapeutik dan pencegahan untuk menangani kes kecemasan daripada Gaza.

Sebanyak 150 ambulans juga disediakan bagi urusan pemindahan pesakit daripada Pintu Masuk Rafah.

Pada masa sama, beliau berkata, pihaknya turut menerima kanak-kanak dari Hospital Al-Shifa yang terkesan akibat kekurangan bekalan elektrik sebanyak 90 peratus di wilayah terkepung itu.

Kementerian Kesihatan Mesir sedang berunding untuk menerima lebih banyak kes daripada Gaza termasuk 1,500 kes pesakit buah pinggang.

Pihaknya juga menggariskan rancangan untuk sokongan penjagaan kesihatan di Gaza, dengan membahagikan hospital kepada tiga peringkat berdasarkan lokasi mereka.

Jelasnya lagi, Mesir akan menerima pelbagai kes dari Gaza termasuk luka teruk, patah tulang, kecederaan mata, kecederaan organ dalaman, quadriplegia (akibat serpihan), dan kanser. – Agensi


Anwar Ibrahim dilantik Perdana Menteri ke-10

KUALA LUMPUR, 29 Rabiulakhir 1444H, Khamis – Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah, hari ini berkenan melantik Ahli Parlimen Tambun, Datuk Seri Anwar Ibrahim sebagai Perdana Menteri Malaysia ke-10.

Datuk Pengelola Bijaya Diraja Istana Negara, Datuk Seri Ahmad Fadil Shamsuddin dalam kenyataan, hari ini berkata, pelantikan Pengerusi Pakatan Harapan (PH) itu selaras dengan Perkara 40(2)(a) dan Perkara 43(2)(a) Perlembagaan Persekutuan.

Ia selepas Seri Paduka memperhalusi titah pandangan Raja-Raja Melayu yang berkenan berangkat menghadiri Perbincangan Khas Raja-raja Melayu di Istana Negara hari ini bagi membuat keputusan yang terbaik demi kepentingan dan kesejahteraan negara serta rakyat, kata beliau.

lstiadat Pengurniaan Suratcara Pelantikan dan Istiadat Mengangkat Sumpah Jawatan dan Setia serta Sumpah Simpan Rahsia sebagai Perdana Menteri akan berlangsung pada jam 5 petang di lstana Negara hari ini.

Ahmad Fadil berkata, pada sesi perbincangan khas yang dipengerusikan Al-Sultan Abdullah bermula 11 pagi itu, Seri Paduka berkenan mewasalkan kepada Raja-Raja Melayu proses pelantikan Perdana Menteri baharu susulan Pilihan Raya Umum ke-15 (PRU15), 19 November lepas.

Antara yang berangkat pada perbincangan khas itu ialah Sultan Johor Sultan Ibrahim Sultan Iskandar, Sultan Selangor Sultan Sharafuddin Idris Shah, Sultan Kedah Al Aminul Karim Sultan Sallehuddin Sultan Badlishah, Sultan Perak Sultan Nazrin Shah, Yang Dipertuan Besar Negeri Sembilan, Tuanku Muhriz Almarhum Tuanku Munawir dan Sultan Terengganu, Sultan Mizan Zainal Abidin.

Turut berangkat ialah Pemangku Raja Pahang, Tengku Hassanal Ibrahim Alam Shah Al-Sultan Abdullah dan Raja Muda Perlis, Tuanku Syed Faizuddin Putra Jamalullail.

“Seri Paduka Baginda mengingatkan kepada semua pihak bahawa yang menang tidak menang semua dan yang kalah tidak kalah semua.

“Justeru, bagaikan biduk lalu, kiambang bertaut, hulurkan tangan antara satu dengan yang lain bagi merapatkan semula saf antara semua ahli-ahli Dewan Rakyat demi masa depan negara tercinta,” kata Datuk Pengelola Bijaya Diraja.

Seri Paduka Baginda bertitah bahawa negara ini umpama harta pusaka di mana para pemimpin adalah pemegang amanahnya.

”Harta pusaka ini perlu dijaga kerana ianya bakal diwarisi oleh generasi muda yang akan membawa negara terus ke mercu kejayaan,” titahnya.

Seri Paduka Baginda turut berpesan kepada Perdana Menteri dan Kerajaan baharu Baginda yang bakal dibentuk untuk mengambil resmi padi, semakin berisi semakin tunduk.

“Hakikatnya, rakyat jelata tidak wajar dibebankan dengan kemelut politik yang tiada kesudahan tatkala negara memerlukan sebuah Kerajaan yang stabil untuk merancakkan lanskap ekonomi dan pembangunan negara.

“Ahli-ahli Dewan Rakyat yang telah dipilih oleh rakyat turut diingatkan supaya mempamerkan solidariti dengan memberikan
keutamaan, komitmen yang tinggi dan perkhidmatan yang terbaik kepada rakyat,” katanya.

Pada masa sama, Seri Paduka Baginda turut menzahirkan setinggi penghargaan atas sokongan berterusan Duli-Duli Yang Maha Mulia Raja-Raja Melayu dalam menyempurnakan tanggungjawab Baginda selaku Raja-Berperlembagaan yang berteraskan keluhuran Perlembagaan Persekutuan dan Kedaulatan Undang undang.

“Duli-Duli Yang Maha Mulia Raja-Raja Melayu turut menyokong pendirian Seri Paduka Baginda bagi pembentukan Kerajaan yang stabil dengan secepat mungkin berikutan PRU15 menerusi proses yang penuh cermat dan teliti serta pemerhatian yang mendalam.

”Seri Paduka Baginda memanjatkan setinggi-tinggi kesyukuran ke hadrat Allah SWT dan menyeru rakyat agar terus beristiqamah seta bertenang dan bersama mendoakan agar negara sentiasa berada diberkati, dirahmati dan di bawah lindungan Allah SWT, dijauhi dari sebarang bencana dan musibah,” katanya.


Buli pengaruh budaya Barat, hentikan tradisi haram ini!

Oleh Zuhayati Yazid

BANGI, 29 Rabiulawal 1443H, Jumaat – Pasukan khas perlu dibentuk bagi menyiasat gejala buli terutama di institusi pengajian tinggi (IPT) bagi mengelakkan tragedi sadis seperti kes Allahyarham Zulfarhan Osman Zulkarnain berulang.

Prof Dr Ridhuan Tee Abdullah berkata, pengaruh buli yang berlaku hakikatnya bukan budaya orang Melayu, sebaliknya tradisi budaya haram dari Barat.

Penderaan dalam buli itu sendiri sangat bertentangan dalam ajaran Islam, bahkan agama lain turut melarang mencederakan orang lain sehingga boleh menyebabkan kematian.

“Kenapa perlu teruskan budaya Barat yang tidak sesuai dengan gaya hidup kita walaupun kononnya dianggap normal.

“Kita bimbang buli dijadikan alasan untuk mereka membalas dendam,” katanya dalam siaran Buletin TV pertiwi malam ini.

Beliau mengakui, kes buli membabitkan Allahyarham Zulfarhan telah membuka mata masyarakat dan ramai pihak betapa bahayanya jenayah ini.

“Saya sendiri berpengalaman apabila ada pelajar datang dan berkongsi pengalaman menjadi mangsa buli malah ada yang lebih teruk.

“Namun kejadian Zulfarhan ini telah buktikan kepada kita bahawa gejala buli perlu dipandang serius, jangan buat sambil lewa,” katanya.

Kes Allahyarham Zulfarhan menjadi perhatian selepas Mahkamah Tinggi memutuskan enam penuntut Universiti Pertahanan Nasional Malaysia (UPNM) didapati bersalah menyebabkan kematian tanpa niat terhadap mangsa, empat tahun lepas.

Mereka dituduh dengan sengaja menyebabkan kecederaan terhadap mangsa, untuk mendapatkan pengakuan bahawa dia telah mencuri komputer riba.

Perbuatan itu didakwa dilakukan di dalam bilik 03-05, blok penginapan asrama Jebat universiti itu di Kem Perdana, Sungai Besi antara 2.30 pagi hingga 5.30 pagi 21 Mei 2017.

Zulfarhan Osman meninggal dunia di Hospital Serdang pada 1 Jun 2017.

Pautan:
https://www.facebook.com/2049757038611479/posts/2959082337678940/


Penipuan haji dan umrah: 121 laporan polis libatkan kerugian lebih RM5.1 juta

KUALA LUMPUR, 19 Zulhijjah 1443H, Selasa – Polis Diraja Malaysia menerima 121 laporan berhubung kes penipuan pakej menunaikan ibadah haji dan umrah menggunakan visa furada terhadap tiga syarikat pelancongan swasta yang melibatkan kerugian lebih RM5.1 juta.

Setiausaha Polis Malaysia, Datuk Noorsiah Mohd Saaduddin berkata, Kuala Lumpur mencatatkan bilangan laporan tertinggi iaitu 48 laporan membabitkan kerugian kira-kira RM2 juta diikuti Selangor dengan 30 laporan melibatkan kerugian RM956,300.

Beliau berkata, 18 laporan melibatkan kerugian dianggarkan RM1.2 juta diterima di Pahang manakala masing-masing enam laporan diterima di Kelantan, Perak dan Johor dengan kerugian RM608,000.

“Kedah mempunyai tiga laporan dengan nilai kerugian RM48,000, Negeri Sembilan merekodkan dua laporan membabitkan kerugian RM170,500 manakaka masing-masing satu laporan di Terengganu dan Pulau Pinang yang melibatkan kerugian RM70,000,” katanya dalam kenyataan hari ini.

Noorsiah berkata, 22 kertas siasatan berkaitan penipuan itu dibuka, membabitkan 323 mangsa.

Pada 7 Julai lepas, kira-kira 380 bakal jemaah haji dilaporkan terkandas di Lapangan Terbang Antarabangsa Kuala Lumpur (KLIA) dipercayai menjadi mangsa penipuan sebuah agensi pelancongan swasta.

Mereka dipercayai menggunakan visa furada, iaitu visa yang diuruskan sendiri tanpa membabitkan jumlah kuota yang diperoleh  Lembaga Tabung Haji (TH). – Bernama


Jepun buka pintu sempadan kepada pelancong dunia mulai 1 Jun

TOKYO, 27 Syawal 1443H, Sabtu – Selepas dua tahun menutup pintu sempadan, Jepun akhirnya membukanya kepada pelancong mulai 1 Jun.

Sekatan perjalanan dilonggarkan bagi tujuan pelancongan dan perniagaan dengan menaikkan had ketibaan kepada 20,000 sehari bermula 1 Jun ini.

Bagaimanapun, sejak pertengahan Mac lalu pelajar antarabangsa telah dibenarkan untuk memasuki negara ini.

Kementerian Luar Jepun memaklumkan, bermula 10 Jun depan, kumpulan pelancong dari hampir 100 negara dan wilayah termasuk United Kingdom (UK) dibenarkan memasuki Jepun.

Semua negara berkenaan dibahagikan kepada tiga kumpulan iaitu zon merah, kuning dan biru – yang boleh menentukan sama ada pelancong perlu menjalani kuarantin atau tidak.

Jepun menutup pintu sempadan pada 2020 berikutan pandemik COVID-19 yang melanda dunia sekali gus menjejaskan industri pelancongan.

Sementara itu, Pengarah Urusan Interpid Travel, Zina Bencheikh berkata, pihaknya tidak sabar menunggu kehadiran pelancong yang akan tiba dalam masa terdekat. – Agensi


Isu potong yuran PTPTN, wang lebihan akan dipulangkan: UTM

JOHOR BAHRU, 13 Syaaban 1442H, Sabtu – Universiti Teknologi Malaysia (UTM) akan membuat semakan dan mengembalikan semula wang lebihan, kepada pelajarnya yang terlibat dengan isu pemotongan yuran pinjaman Perbadanan Tabung Pendidikan Tinggi Nasional (PTPTN) dengan kadar segera.

UTM menerusi kenyataan menjelaskan, hal ini kerana terdapat ralat ke atas data potongan yuran yang dibuat, yang mana terdapat sebahagian pelajar telah dibuat potongan secara maksimum daripada jumlah pembiayaan pinjaman dan hanya baki iaitu sejumlah RM100 yang didepositkan ke akaun Bank Islam pelajar.

Katanya, semakan akan dibuat Jabatan Bendahari dan wang lebihan akan dikembalikan semula dalam tempoh terdekat, setelah mendapat maklumat potongan daripada Bank Islam.

“Pihak UTM telah mengambil langkah untuk membuat semakan dan proses pemulangan dengan kadar segera ke akaun bank pelajar yang terlibat.

“Pelajar dijangka akan mendapat semula baki tersebut dalam masa terdekat, dijangka Isnin minggu hadapan,” menurut yang dikeluarkan hari ini.

Kenyataan itu memaklumkan, pembiayaan pinjaman PTPTN bagi kelompok pertama semester dua telah didepositkan ke akaun Bank Islam pelajar pada 23 Mac lepas.

Sehubungan itu, pelajar yang terkesan ekoran daripada ralat potongan yuran berkenaan, diminta untuk mengisi ‘google form’ yang disediakan untuk semakan dan tindakan lanjut pihak UTM.

Baru-baru ini, isu berkenaan pemotongan yuran itu diluahkan segelintir penuntut universiti berkenaan menerusi media sosial. – Bernama


Gelombang haba: Bangladesh tutup ribuan sekolah, potong bekalan elektrik

DHAKA, 19 Zulkaedah 1444H, Khamis – Bangladesh menutup beribu-ribu sekolah kerana bergelut gelombang haba terpanjang dalam tempoh setengah abad, dengan pemotongan bekalan elektrik secara meluas terus menambah kesengsaraan penduduk setempat.

Suhu di Dhaka melonjak kepada sekitar 40 darjah Celsius, dengan golongan miskin paling terkesan akibat keadaan cuaca panas melampau itu.

“Kami tidak pernah melihat gelombang haba yang berpanjangan sejak kemerdekaan Bangladesh pada 1971,” kata pegawai kanan Jabatan Meteorologi Bangladesh, Bazlur Rashid.

Puluhan ribu sekolah rendah telah ditutup oleh kerajaan dan pengeluaran elektrik dipotong secara drastik, walaupun permintaan untuk penghawa dingin serta kipas meningkat.

Isnin lalu, negara itu terpaksa menggantung operasi di loji janakuasa terbesarnya kerana kerajaan tidak mampu membeli arang batu untuk bahan bakar.

Taka Bangladesh menyusut kira-kira 25 peratus berbanding dolar AS tahun lepas, sekali gus memacu kos import bahan api dan utiliti kuasa.

Loji lain juga gagal memenuhi permintaan menyebabkan pemadaman dibuat selama berjam-jam.

Satu kajian bulan lalu oleh kumpulan Atribusi Cuaca Dunia mendapati bahawa perubahan iklim telah mencipta gelombang panas yang boleh memecah rekod di Bangladesh, India, Laos dan Thailand, dengan kemungkinan sekurang-kurangnya lebih 30 kali ganda. – Agensi


Marikh akan capai jarak paling hampir dengan bumi

DOHA, 24 Safar 1442H, Isnin – Qatar Calendar House (QCH) mengatakan planet merah (Marikh) akan kelihatan lebih terang dan lebih besar berbanding hari biasa bermula petang Selasa hingga subuh Rabu, lapor agensi berita Qatar (QNA).

Keadaan itu berlaku disebabkan Marikh akan mencapai kedudukan terhampir dengan Bumi pada pagi Rabu, 27 Safar, 1442 H, bersamaan 14 Oktober, 2.18 pagi waktu tempatan Doha, kerana akan berada dalam posisi berselisih dengan matahari, dikenali secara astronomi sebagai fenomena pertembungan Marikh dan Matahari.

Fenomena itu amat penting, kerana dianggap peluang yang baik untuk mengamati dan melihat planet Marikh dari permukaan bumi dengan mata kasar atau mengggunakan alat astronomi untuk jangka waktu terpanjang sepanjang tahun ini, yang akan kelihatan hampir sepanjang malam, kerana waktu terbit dan terbenamnya hampir sama dengan waktu matahari terbit dan terbenam, kata pakar astronomi QCH Dr. Beshir Marzouk.

Ketika fenomena ini, Marikh akan berada di kedudukan paling jauh dari matahari dan akan berada sekitar 211.5 juta kilometer (km) dari pusat matahari, pada masa sama ia berada di kedudukan paling dekat dari bumi iaitu pada jarak 62.3 juta km dari pusat bumi, tambah Marzouk. – Bernama


‘Kami tidak boleh ganti gas Russia’: Emir Qatar

DOHA, 20 Safar 1444H, Jumaat – Emir Qatar, Sheikh Tamim Bin Hamad Al-Thani mengesahkan, bahawa Doha tidak boleh menggantikan gas Russia memandangkan ia merupakan sumber penting untuk pasaran global, sambil menyatakan bahawa negaranya akan tetap membekalkan gas kepada Eropah.

Dalam temu bual dengan akhbar Le Point Perancis, Al-Thani berkata: “Kami mahu membantu negara-negara Eropah dan akan membekalkan mereka dengan gas pada tahun-tahun akan datang, tetapi mereka yang fikir bahawa kami boleh menggantikan gas Russia adalah silap, kerana ia adalah sumber penting untuk pasaran global.”

Apabila ditanya sama ada beliau berpendapat bahawa gas dan gas asli cecair secara khusus akan mengekalkan peranan pentingnya dalam pasaran tenaga antarabangsa, Emir Qatar menjawab: “Gas akan memainkan peranan yang sangat penting dalam tempoh peralihan dan dalam kepelbagaian sumber tenaga dalam jangka masa panjang, kerana ia adalah sumber tenaga bersih.

“Sebagai contoh, kami telah melabur sejumlah besar wang dalam teknologi yang menangkap karbon dan mengurangkan pembakaran. Dan kita tidak boleh lupa bahawa kita bercakap tentang masalah kita, sementara terdapat satu bilion orang dalam dunia hari ini yang tidak mempunyai akses kepada elektrik.

“Kami telah mengambil risiko dan melabur dalam sektor gas sejak tahun 80-an dan 90-an yang lalu, kerana mengetahui bahawa ia adalah sumber tenaga yang akan menjadi sangat penting pada masa hadapan,” tambahnya.

Al-Thani menegaskan bahawa Qatar terutamanya mengeksport tenaga ke negara-negara Asia dan ke Eropah berdasarkan perjanjian jangka panjang.

Ketika ditanya mengenai sekatan Eropah ke atas sektor tenaga Russia, Sheikh Tamim berkata: “Kita perlu berhati-hati dengan sekatan yang merumitkan keadaan bagi seluruh dunia.”

“Dalam kes ini, saya tidak dapat menilai ketepatan keputusan Eropah atau tidak, tetapi kita semua sudah melihat masalah yang disebabkan oleh kekurangan bekalan tenaga di benua Eropah hari ini.

“Perkara yang paling penting ialah kita semua mengalami status quo, kedua-dua pada tahap tenaga dan pada tahap pemakanan, dan atas sebab ini, perang di Ukraine mesti berakhir, dan kita mesti mencari penyelesaian,” katanya. – Agensi


Tiada varian baharu COVID-19 di Arab Saudi

RIYADH, 9 Jamadilawal 1442H, Khamis – Arab Saudi masih belum mengesan varian baharu COVID-19, dan mengesahkan jangkitan wabak masih terkawal di negara itu.

Jurucakap Kementerian Kesihatan berkata, langkah proaktif dan pencegahan akan menyumbang kepada keselamatan masyarakat, selain mendapat lebih banyak manfaat untuk mencegah penularan pandemik.

Katanya, langkah sekatan perjalanan dilakukan bagi mengurangkan jangkitan orang ramai daripada varian wabak itu memasuki negara.

Mengulas mengenai kemungkinan negara itu akan mengenakan lebih banyak pencegahan serta melaksanakan semula perintah berkurung susulan varian COVID-19, kementerian menegaskan bahawa semua tindakan yang diambil adalah proaktif untuk memungkinkan ruang penilaian.

Pada masa sama, kementerian sedang berusaha meninjau dan menganlisis kajian serta menilai prosedur akhir yang sesuai dengan keadaan.

Sementara itu, Kedutaan Arab Saudi di London menggesa warga Saudi yang kini berada di Britain mengikuti langkah pencegahan dikeluarkan kerajaan Britain serta mendapatkan maklumat daripada sumber rasmi. -Agensi


‘Kartel beras perlu disebat’

BANGI, 20 Rabiulawal 1445H, Jumaat – Kerajaan Madani digesa mengenakan hukuman yang lebih tegas terhadap kartel-kartel beras yang didakwa wujud di negara ini.

Pengerusi Biro Pertanian, Membasmi Kemiskinan dan Aduan Awam PUTRA, Datuk Asmawar Samat berkata, hal demikian penting berikutan hukuman sedia ada tidak memadai.

Individu atau syarikat dalam rantaian bekalan beras putih tempatan yang dikenal pasti memanipulasi bekalan barangan itu boleh dikenakan tindakan perundangan mengikut Akta Perihal Dagangan 2001 (Akta 703).

Mana-mana pihak didapati membuat perihal dagangan palsu mengenai kandungan, jenis atau nama boleh didakwa mengikut Seksyen 5 Akta 730 yang memperuntukkan hukuman denda sehingga RM100,000, penjara maksimum tiga tahun atau kedua-duanya bagi orang perseorangan jika sabit kesalahan.

Seksyen berkenaan turut memperuntukkan hukuman denda sehingga RM250,000 bagi syarikat jika sabit kesalahan sama.

Melihat kepada tindakan perundangan itu, Asmawar berkata, hukuman berbentuk kompaun dan denda sedemikian hakikatnya mampu dilunaskan oleh pihak kartel.

“Isu bekalan beras tidak akan dapat diselesaikan jika kartel yang menguasai dan memanipulasi perniagaan tidak ditumpaskan.

“Hakikatnya, sekian lama pihak kartel telah menguasai bekalan beras melalui pengilang, pembungkus, pemborong dan peniaga.

“Jadi, pihak kartel-kartel yang didapati melakukan kesalahan tersebut perlu dikenakan hukuman yang lebih keras dan berat seperti penjara lima tahun dan sebatan lima rotan secara mandatori,” katanya dalam kenyataan, hari ini.

Dalam pada ituc Asmawar berkata, penguasaan kartel kini semakin berani hingga menjadikan bekalan beras tempatan ‘hilang’.

Malah, lebih malang apabila EXCO Pertanian, Industri Asas Tani, Keterjaminan Makanan dan Komoditi negeri, Dr Azman Ibrahim mendedahkan bahawa 70 peratus beras tempatan kini telah dicampur dengan 30 peratus.

Beras dicampur itu dilabel sebagai beras super import yang dijual pada harga hampir RM40

“Jelas kemunculan beras super import adalah bertujuan mencari keuntungan besar dan berlebihan. Sebab itu, di pasaraya dan kedai runcit tiada lagi beras tempatan.

“Perbezaan harga beras import dengan beras tempatan adalah amat ketara. Contohnya, untuk 5 kilo Beras Super Import Sunwhite harganya RM26.99, manakala Beras Tempatan Cap Rambutan Hijau harganya RM12.79.

“Situasi berkenaan memberi kesan terutama kepada golongan berpendapatan rendah seperti B40 dan M40 dan peniaga kecil makanan menghadapi kesukaran mendapatkan bekalan beras,” katanya.

PUTRA pada masa sama mempersoalkan punca kartel tersebut semakin berani di zaman Kerajaan Madani hari ini, selain hairan DAP hanya membisu tanpa bertindak dalam menangani isu berkenaan.

Justeru, PUTRA mengesyorkan kerajaan segera membuat pindaan undang-undang terhadap permasalahan ini dan menangani masalah rakyat secara telus.


MB Terengganu disahkan di New Zealand

KUALA TERENGGANU, 26 Jamadilawal 1444H, Rabu – Teka-teki mengenai ketiadaan Menteri Besar, Datuk Seri Dr Ahmad Samsuri Mokhtar selepas banjir melanda negeri itu sejak Ahad lalu terjawab apabila beliau disahkan berada di New Zealand.

Memetik laporan media tempatan, Timbalan Pengerusi Jawatankuasa Bencana negeri, Hanafiah Mat yang mengesahkan perkara itu berkata, Ahmad Samsuri akan pulang hari ini.

“Insya-Allah, Menteri Besar akan balik dari New Zealand hari ini, tapi jam berapa tidak dapat dipastikan.

“Sebagai timbalan pengerusi bencana negeri, saya sangat berpuas hati di semua lapangan dan di PPS (pusat pemindahan sementara).

“Semua exco dan juga wakil rakyat memainkan peranan dengan sangat baik. Jadi, tidak timbul soal ketiadaan menteri besar di Terengganu kerana semua urusan banjir di sini terkawal,” katanya.

Terdahulu, bekas ahli Majlis Tertinggi UMNO, Datuk Lokman Noor Adam mendakwa Ahmad Samsuri kini berada di luar negara walaupun Terengganu dilanda banjir besar.

Beliau juga mendakwa mempunyai bukti Ahmad Samsuri sedang bercuti bersama keluarganya di Auckland.


Ahli Parlimen Australia tarik perhatian sampai ucapan dalam bahasa Melayu

BANGI, 10 Safar 1444H, Rabu – Ahli Parlimen Australia kelahiran Malaysia, Sam Lim menarik perhatian apabila menyampaikan ucapan di Parlimen Tagney di Dewan Perwakilan Australia menggunakan bahasa Melayu.

Lim, 61, dari Australian Labor Party (ALP) mengambil masa kira-kira 20 minit menggunakan bahasa Melayu dan menekankan kepentingan mempromosikan keamanan bukan sahaja kepada Australia malah negara jiran.

Ketika berucap, Lim merakamkan terima kasih kepada rakyat Australia dan Malaysia yang menyokongnya sepanjang proses pilihan raya berlangsung.

“Terima kasih atas semua sokongan dan bantuan anda semasa pilihan raya di Australia. Terima kasih semua,” katanya.

Perkara itu dikongsikan Pembantu Menteri Hal Ehwal Luar Australia, Tim Watts menerusi video yang dimuat naik di laman Twitter, hari ini.

Pada pilihan raya umum Australia, Mei lalu, kemenangan ALP mendapat perhatian apabila dua calonnya, Lim dan Penny Wong merupakan kelahiran Malaysia.

Lim dilahirkan di Kampung Parit Zin, Muar, Johor dan berhijrah ke negara itu pada 2002 manakala Wong yang dilantik sebagai Menteri Luar berpindah ke Australia pada 1976.

Lim sebelum ini merupakan anggota Polis Diraja Malaysia (PDRM) sebelum berkhidmat sebagai pegawai polis di Australia Barat.

Beliau menewaskan calon Liberal, Ben Morton dengan margin 9.5 peratus, dalam Pilihan Raya Umum Persekutuan, Mei lalu.

Dalam ucapan Lim berkata, pihaknya mahu melihat Australia sebagai simbol keamanan dan kepentingan menjaga hubungan baik dengan negara jiran iaitu Asia.

Usaha ‘memalu gendang’ untuk tujuan perang adalah suatu tindakan kurang bijak kerana pihaknya tidak percaya kaedah peperangan adalah jalan untuk menyelesaikan konflik kemanusiaan.

Ini kerana kesan peperangan adalah terlalu besar untuk ditanggung dan semua pihak perlu belajar dari sejarah yang menunjukkan perang hanya membawa kepada kebinasaan.


Ibu bapa perlu risau pada jangkitan COVID-19 bukan vaksin

KUALA LUMPUR, 9 Rejab 1443H, Jumaat– Sejak pelaksanaannya pada 3 Februari lepas, program pemvaksinan COVID-19 untuk kanak-kanak berusia lima hingga 11 tahun atau PICKids, dilihat masih “bertatih” dengan kebanyakan ibu bapa mengambil sikap tunggu dan lihat sebelum mendaftarkan anak mereka di bawah program itu.

Menjengah ke laman sosial khususnya Facebook rasmi Kementerian Kesihatan (KKM), rata-rata ibu bapa yang meninggalkan komen memberi alasan tidak mahu anak mereka diperlakukan seperti  “tikus makmal” selain berpandangan si anak masih terlalu kecil untuk menerima vaksin ‘sekuat’ itu.

Sikap sedemikian boleh menjejaskan matlamat kerajaan untuk memastikan 80 peratus daripada kanak-kanak yang disasarkan menerima dos pertama dalam tempoh setahun dan 60 peratus lengkap dua dos dalam tempoh enam bulan.

Mengulas permasalahan itu, kebanyakan pakar kesihatan berpendapat ibu bapa yang berkenaan menyempitkan tumpuan mereka kepada vaksin dan gagal melihat keseluruhan isu jangkitan SARS-CoV-2 yang boleh menyebabkan kemasukan ke hospital dan kematian akibat COVID-19.

Perjudi nyawa anak

Bercakap kepada Bernama, Pakar Perunding Klinikal Imunologi Klinikal dan Alergi Pediatrik di Jabatan Pediatrik, Fakulti Perubatan dan Sains Kesihatan, Universiti Putra Malaysia Prof Madya Dr Intan Hakimah Ismail berkata, fahaman ibu bapa bahawa antibodi anak sekecil itu masih kuat sebenarnya mengundang risiko si anak mendapat jangkitan COVID-19 yang serius berbanding kesan advers vaksinasi.

“Berdasarkan data sejarah vaksin  sedia ada, kebanyakan kesan buruk vaksin berlaku dalam tempoh enam minggu pertama selepas suntikan dan kesan jangka panjang yang negatif selalunya tiada.

“Dua dos  vaksin COVID-19 lengkap boleh menjana tindak balas imun yang kuat kepada kumpulan kanak-kanak terbabit dan mampu mencegah kemasukan ke hospital dan kematian akibat COVID-19,” jelasnya.

Malah kata beliau, pengambilan vaksin juga akan melindungi kanak-kanak daripada sindrom multisistem radang pada kanak-kanak atau MIS-C, iaitu komplikasi COVID-19.

MIS-C ini jarang berlaku, namun jika berlaku ia membawa akibat yang sangat serius dan boleh membawa kematian, jelas Dr Intan Hakimah.

Menteri Kesihatan Khairy Jamaluddin sebelum ini dilaporkan berkata sejak Januari lepas, terdapat 9,413 kes COVID-19 membabitkan kanak-kanak berumur tujuh hingga 12 tahun direkodkan di negara ini.

“Walaupun jumlah ini tidak banyak berbanding orang dewasa, kanak-kanak yang dijangkiti berisiko mendapat MIS-C serta Long COVID yang kita tidak tahu kesan sebenar,” kata Khairy yang dipetik oleh laporan media itu.

Utamakan kerisauan jangkitan virus

Sementara itu, pakar virologi Universiti Kebangsaan Malaysia, Prof Madya Dr Nazlina Ibrahim berkata, ibu bapa sebenarnya tidak mempunyai alasan untuk bimbang tentang keselamatan vaksin tersebut yang telah melepasi fasa ujian.

Katanya, kesan yang berlaku selepas pengambilan vaksin adalah perkara normal yang secara tidak langsung menunjukkan tubuh penerima memberi tindak balas terhadap vaksin.

“Apa yang perlu dirisaukan adalah kesan teruk apabila berlaku jangkitan (COVID-19) yang sebenar kerana apabila keadaan itu berlaku ia lebih sukar ditangani.

“Dua dos vaksin ini cukup untuk kurangkan risiko kanak-kanak (dijangkiti COVID-19) dan respons imun ini juga boleh menangani varian Omicron  yang sekali gus mengurangkan kadar kebolehjangkitan virus COVID-19 kepada kanak-kanak,’’ katanya yang menyarankan pihak berwajib memberi pencerahan sebaik mungkin bagi menangani kekhuatiran ibu bapa tentang vaksin.

Beliau turut menyarankan ibu bapa yang masih berbolak-balik tentang pemvaksinan anak mereka agar memahami maklumat kandungan vaksin serta kesan sampingan yang mungkin terjadi dalam aplikasi MySejahtera.

Menerusi PICKids, kanak-kanak akan diberikan dua dos vaksin Cominarty 10mcg Concentrate for Dispersion for Injection keluaran Pfizer-BioNTech dengan dos kedua diberikan selepas lapan minggu disuntik dos pertama.

Comirnaty selamat untuk kanak-kanak

Sementara itu, Dr Adli Ali pula berkata, vaksin keluaran Pfizer-BioNTech itu selamat dan berkesan untuk kanak-kanak.

Menurut Pensyarah Kanan Klinikal dan Pakar Perunding Imunologi Kanak-Kanak Hospital Canselor Tuanku Muhriz itu, laporan The New England Journal of Medicine menerusi artikel bertajuk ‘Evaluation of the ‘BNT162b2 COVID-19 Vaccine in Children 5 to 11 years of Age’  menunjukkan  vaksin tersebut berupaya menghasilkan imuniti yang mencukupi bagi melawan jangkitan SARS-CoV-2.

“Kajian ini menunjukkan vaksin Pfizer 10 mcg yang diberikan dengan jarak 21 hari di antara dua dos adalah selamat.

“Pemberian vaksin ini juga berfungsi secara serampang tiga mata, iaitu selain mencegah daripada mendapat jangkitan (COVID-19), individu yang mendapat jangkitan juga hanya mengalami gejala ringan dan secara tidak langsung mengurangkan kadar jangkitan kepada individu lain,” katanya

Vaksin adalah ikhtiar

Sementara itu, Balkish Awang, 40, berpandangan pengambilan vaksin tersebut adalah ikhtiar untuk melindungi anaknya daripada virus maut berkenaan.

“Memang ada kerisauan namun bagi saya ini adalah ikhtiar untuk melindungi mereka,” katanya, menambah dua anaknya yang berusia 11 dan sembilan tahun telah menerima dos pertama masing-masing pada 5 Februari lepas.

Menurut ibu kepada empat cahaya mata itu, kedua-dua anaknya juga tidak menunjukkan kesan sampingan yang teruk.

Sementara itu, bagi penerima cilik Haziq Danial Shahrul Azlan, 11, dia kini berasa lebih selamat untuk ke sekolah dan juga bermain dengan rakan.

“Walaupun ada rakan yang belum daftar (untuk ambil vaksin), saya tidak takut untuk disuntik vaksin. Malah tak sakit pun ketika disuntik,” katanya, menambah dia juga tidak mengalami demam dan lain-lain kesan sampingan.

Haziq Danial dan adiknya Rania Zara, sembilan, menerima dos pertama masing-masing di Dewan Orang Ramai Ampang Mewah pada 5 Februari lepas.

Setakat 9 Februari lalu, seramai 62,809 orang atau 1.7 peratus daripada kanak-kanak yang layak telah menerima dos pertama mereka, sementara pendaftaran pula mencecah 670,000 orang.

Dalam pada itu, sekalipun kerajaan memberikan komitmen yang tinggi untuk melindungi rakyat pelbagai peringkat usia daripada dijangkiti COVID-19, pelaksanaan PICKids adalah secara sukarela dan tidak ada sekatan akan dikenakan terhadap kanak-kanak yang tidak menyertai program pemvaksinan tersebut.-  Bernama


PdPR: Gajet, capaian internet sudah jadi keperluan asas pendidikan

KOTA KINABALU, 11 Jamadilakhir 1442H, Ahad – Alat memudah cara pendidikan seperti capaian internet dan gajet, sudah menjadi keperluan asas dalam proses Pengajaran Dan Pembelajaran di Rumah (PdPR), dalam situasi negara masih berdepan ancaman pandemik COVID-19.

Bagaimanapun capaian internet yang kurang memuaskan dan harga gajet komunikasi seperti telefon pintar dan tab yang agak mahal, terutama kepada golongan kurang berkemampuan merupakan cabaran terbesar kepada ibu bapa, khususnya di Sabah bagi memastikan PdPR berjalan lancar.

Seorang jururawat Norliani Mahadi, 43, berkata, capaian internet dan gajet merupakan dua faktor yang saling bergantung antara satu sama lain, dalam memastikan sesi PdPR sempurna, justeru sesi PdPR pelajar akan terganggu sekiranya salah satu faktor itu tidak disediakan dengan sempurna.

Beliau yang mempunyai seorang anak berusia 10 tahun dan sedang mengikuti PdPR itu berkata, sudah menjadi pengetahuan umum bahawa capaian internet di Sabah belum mencapai tahap memuaskan, terutama di kawasan pedalaman selain pakej internet masih pada tahap kurang mampu milik, terutama untuk golongan B40.

“Beli gajet mahal atau canggih macam mana pun, jika capaian internet bermasalah tidak guna kerana tidak boleh buat PdPR, internet baik tetapi harga gajet terlampau mahal orang tidak mampu beli, sama juga. Semua faktor ini perlu ambil perhatian secara bersama,” katanya kepada Bernama di sini.

Seorang lagi jururawat Amrata Kumbayat, 46, berkata, empat anaknya berusia lapan hingga 19 tahun memiliki telefon pintar, bagi membolehkan mereka mengikut sesi PdPR, namun berpendapat keberkesanan PdPR, tidak akan sebaik pembelajaran secara bersemuka.

“Tetapi pada masa sekarang dengan COVID-19 menular, kita tiada pilihan selain laksanakan PdPR, maka kemudahan itu perlu disediakan dan perlu dipastikan mampu milik untuk semua golongan, kerana kita mahu berikan pendidikan untuk semua orang,” katanya.

Beliau berkata selain cabaran menyediakan kemudahan itu, ibu bapa terutamanya yang bertugas di barisan hadapan seperti dirinya, perlu membahagikan masa bagi membantu proses PdPR anak-anak dan memastikan internet dan gajet itu, digunakan sebaiknya untuk pembelajaran.

Amir Ariq Danie Amir Hasan, 16, seorang pelajar tingkatan empat pula berkata, beliau menghadapi cabaran dalam PdPR apabila baharu berpindah sekolah mengikut keluarganya dari Lahad Datu ke Kota Kinabalu tahun ini.

“Jika kita hendak belajar dengan baik, kita kena kenal guru dan rakan-rakan, tetapi PdPR ini kita kenal melalui dalam talian sahaja, tidak sama dengan bertemu bersemuka. Diharap nanti saya dapat jumpa semua selepas COVID-19 reda nanti,” katanya.

Sementara itu, seorang penyelia kedai alat telekomunikasi Geeryleon Alimus, 23, berkata beliau serta petugas kedai, pada masa ini sibuk memudah cara ibu bapa membuat pembelian telefon bimbit dan pakej internet yang sesuai serta mampu milik, mengikut bajet masing-masing.

“Ramai ibu bapa yang beli telefon untuk anak-anak mereka pada harga sekitar RM400, kita jual sesuai untuk anak mereka mengikuti PdPR, jika ada bajet lebih kita cadangkan yang ada banyak lagi fungsi dan kuota internet lebih besar,” katanya.

Jurujual kedai komputer di sini Edmund Johnson, 39, mengakui jualan bagi alat tab di premis itu, meningkat sehingga 75 peratus sejak PdPR dilaksanakan dan kebanyakkan pembeli tab di premisnya adalah dalam kalangan ibu bapa.

Katanya kedai itu juga menyediakan komputer, komputer riba dan tab terpakai yang telah dibaik pulih, untuk dijual kepada ibu bapa kurang berkemampuan dengan harga jauh lebih murah daripada yang baharu.

“Memang ramai ibu bapa yang membeli mengikut bajet masing-masing, yang penting ada webcam, WiFi atau ada untuk kegunaan lain, kami akan cadangkan barangan mana yang sesuai dan kita bantu mereka sebaik-baiknya,” katanya. – Bernama


Israel tangkap 130 wartawan Palestin pada 2022

TEL AVIV, 8 Jamadilakhir 1444H, Ahad – Rejim haram Israel telah menahan 130 wartawan Palestin pada 2022, dengan 20 daripadanya masih dalam tahanan, menurut NGO tempatan.

Dalam satu kenyataan, Pejabat Maklumat Tahanan mendokumentasikan 36 pencabulan Israel terhadap wartawan Palestin pada bulan Disember.

“Lebih 130 wartawan ditahan pada 2022, apabila Israel melanggar semua undang-undang dan norma antarabangsa yang menjamin kebebasan bersuara.

“Israel masih menahan 20 wartawan, termasuk wartawan Jerusalem, Mahmoud Issa, yang ditahan sejak 1993,” katanya.

Sementara itu, Jawatankuasa Sokongan Wartawan yang berpangkalan di Beirut berkata, 13 wartawan Palestin cedera pada Disember.

“Wartawan diserang berkali-kali oleh tentera pendudukan Israel dan penceroboh Zionis,” katanya dalam satu kenyataan.

Rakyat Palestin menandakan 31 Disember sebagai Hari Wartawan Palestin sebagai mengiktiraf peranan mereka dalam memperjuangkan hak Palestin dan seluruh rakyat. – Agensi


Harga RON97 kini RM4.33 seliter

BANGI, 17 Syawal 1443H, Rabu – Harga runcit petrol RON97 naik 2 sen kepada RM4.33 seliter berbanding RM4.31 seliter bagi tempoh tengah malam ini hingga 25 Mei depan.

Bagaimanapun, harga runcit petrol RON95 dan diesel kekal pada harga RM2.05 seliter serta RM2.15 seliter, menurut Kementerian Kewangan.

Kementerian dalam kenyataan hari ini berkata, harga runcit produk petroleum secara mingguan itu mengikut formula Automatic Pricing Mechanism (APM).

Kementerian berkata, bagi melindungi pengguna daripada kesan kenaikan harga sebenar minyak di pasaran global, kerajaan mengekalkan paras harga siling RM2.05 seliter bagi petrol RON95 dan RM2.15 seliter bagi diesel.

Harga pasaran sebenar bagi kedua-dua produk meningkat melebihi harga paras siling yang ditetapkan, sepertimana yang dapat dilihat pada harga runcit petrol RON97 yang ditetapkan mengikut harga pasaran.

Katanya, kerajaan terus memantau kesan perubahan harga minyak mentah dunia serta mengambil langkah yang bersesuaian bagi memastikan kebajikan dan kesejahteraan rakyat terus terpelihara.


Nasihat buat UMNO, PAS dan Bersatu

SEJAK dahulu saya ingatkan pemimpin-pemimpin Muafakat Nasional (MN) agar berhati-hati apabila telah berjaya memimpin kerajaan Malaysia daripada PH. Semua ini rencana Allah SWT untuk menyelamatkan negara ini daripada kerakusan ultra kiasu.

Jagalah kerajaan Malaysia ini sebaik mungkin. Ikut peraturan, jaga perwatakan dan jaga tutur kata. Tadbirlah dengan penuh integriti.

Musuh-musuh, seperti ultra kiasu keliling-kelalang, melihat dan menunggu mencari kelemahan dan kesilapan, untuk bertindak dan menjatuhkan. Ultra kiasu ini berada di mana-mana, di dalam sesama muafakat sudah tentu ada (menyamar). Di luar parti, apatah lagi.

Apatah lagi, MN sudah dibuka kepada Bersatu, macam-macam kepala ada. Musuh dalam selimut turut bertambah.

Silap (salah) sikit sahaja, maklumat akan terus sampai kepada ultra kiasu. Apa lagi kerja ultra kiasu, ada bukti, terus ‘tembak’. Cyber troper mereka sudah biasa dengan kerja sebegini.

Terutama bekas-bekas menteri menteri ultra kiasu hanya sempat bertahan selama 22 bulan. Sudah tentu tahap kedengkian mereka masih belum reda. Mereka akan memasang mata dan telinga untuk kembali semula. Maklumlah, kerusi kesayangan sudah menjadi hak orang lain.

Hatta, sampai ke peringkat tag line ‘sayangi sawitku, ditukar kepada ‘sawit anugerah Tuhan’ ultra kiasu sudah panas satu badan. Semua Tuhan, Tuhan, Tuhan katanya. Kalau boleh, mereka tidak mahu langsung ada unsur-unsur ketuhanan dalam kehidupan bernegara.

Isu bendera terbalik yang semakin berleluasa, ultra kiasu senyap sahaja. Kita ingatkan berlaku kepada bendera Malaysia, bendera negeri pun terkena tempias juga, sebaris dengan lampu tanglung mereka. Mereka mahu terbalikkan dan tonggang-langgangkan negara (negeri) ini. Inilah ultra kiasu sebenar.

Kesalahan mereka disembunyikan, kesilapan orang lain, terutama musuh politik mereka, dipropagandakan. Nasib baiklah mereka hanya memerintah kerajaan 22 bulan sahaja. Jika tidak, memang punah ranah dan tunggang-langgang.

Inikan pula apabila pemimpin MN yang melanggar perintah Perintah Kawalan Pergerakan Pemulihan (PKPP). Lagi sedaplah ultra kiasu ‘tembak’. Peliknnya, siapa yang membocorkan rahsia ini, kalau bukan sesama sendiri. Sama seperti isu menghisap rokok (vape) di Parlimen. Apapun salah tetap salah.

Sepatutnya, apabila sedar telah melakukan kesalahan, kita diam sahaja atau cepat-cepat cari jalan untuk selesaikan, atau minta maaf secara terbuka. Tidak perlu keluar kenyataan. Tetapi ada kalangan kita yang tergelincir mulutnya.

Akibatnya, makin banyak cakap, makin banyak masalah. MN kini sudah berada dalam keadaan di luah mati mak, ditelan mati bapak. Tetapi masih belum terlambat, jika terus berjaga-jaga. Rakyat masih lagi menaruh harapan kepada MN berbanding kebobrokan PH.

Tidak dinafikan bahawa MN adalah penyatuan terbaik, direstui oleh akar umbi. Kecuali dalam beberapa isu, seperti UMNO masih tidak berubah, untuk teruskan legasi memberi kerusi kawasan majoriti Melayu kepada MCA (Gerakan).

Pendek kata, MN adalah pilihan terbaik yang ada setakat hari ini. Belum ada lagi pilihan lain buat masa ini. Cuma, jangan terus ulangi kesilapan.

Begitu juga apabila Bersatu dan Kartel bersama UMNO dan PAS membentuk Perikatan Nasional (PN) dalam isu menangani wabak COVID 19. Rakyat pada mulanya positif, kerana langkah ketika itu, mahu menyelamatkan negara daripada untuk COVID 19.

Rakyat marhaen mula nampak bahawa UMNO dan PAS ikhlas berkorban demi rakyat. Strategi ini penting sebagai langkah sementara menunggu PRU 15.

Namun, kini, akar umbi menjadi ragu apabila melihat organisasi PN yang mahu membuka sesiapa sahaja untuk menyertainya, tanpa ditapis terlebih dahulu.

Kita bukan menolak sesiapapun yang mahu menyertai PN. Mengenali UMNO dan PAS sekian lama, kematangan dan keterbukaan mereka, jelas kelihatan apabila terbentuknya MN.

“Keinsafan dan keikhlasan” semakin terbukti apabila UMNO sanggup berubah dengan mengubah perlembagaannya, menjadi “lebih Islamik”. Perlembagaan itu boleh dianggap sebagai niat.

Rakyat sedar, UMNO telah banyak berubah, walaupun tidak sepenuhnya. Sekurang-kurang dengan adanya MN (UMNO), inilah pilihan terbaik setakat ini.

Tetapi MN perlu beringat dan berawas, menerima ahli lain.

Saya tidak menolak Bersatu untuk menyertai PN (MN). Tetapi perlu berhati-hati. Tapis. Dalam Bersatu macam-macam kepala ada. Sama seperti mana PKR. Ada nasionalis, ada sekularis dan liberalis. Tidak kurang, ada yang terpalit dengan tuduhan kesongsangan seksual dan sebagainya.

Walaupun dihebohkan bahawa ia mungkin adirasa Tun M, tetapi dalam masa yang sama ia adalah gambaran semula kecelaruan pertembungan pemikiran dalam PKR dan Tun M.

Dalam kata lain, buat masa ini MN adalah solusi yang jelas. Manakala PN adalah solusi yang penuh teka-teki.

Percayalah, pemimpin (ahli) yang kontroversi daripada Bersatu ini nanti akan menjadikan sokongan orang Melayu berbelah bahagi. Sekarangpun dah nampak. Semua parti nak jadi calon. Pertahanakan kerusi sedia, malah ada yang mahu lebih daripada itu walaupun kekuatan parti belum setara mana.

Lebih menakutkan lagi, apabila ada ahli-ahli pro PAN bersama Bersatu. Jangan lupa bahawa parasit abadi PAN yang begitu mengasihi dan sanggup berkorban demi ultra kiasu.

Saya begitu terkejut apabila PAS mahu menghamparkan permaidani ini kepada ultra kiasu Melayu ini, yang telah merosakkan PAS selama ini. Apakah PAS tidak tahu betapa khianatnya mereka sebelum ini. Tak mungkin PAS lupa pengalaman pahit ini sehingga menyingkirkan mereka (PAN).

Saranan saya, jika benar-benar mahukan muafakat MN dan PN berjaya sepenuhnya, seterusnya memerintah selepas PRU15, maka lakukan tapisan dengan segera.

Jika Bersatu mahu bersama berada dalam UMNO dan PAS, maka penilaian berdasarkan calon dan keperibadian hendaklah diambil kira, bukan bawa penyakit secara berpakej.

Ingatan saya kepada PAS, jangan mudah tertipu. Bacalah sejarah PAS. Perjuangan adalah merujuk kepada ideologi dan watak pemimpin yang bersih. Bukan menerima secara berpakej.

Nasihat saya kepada UMNO, move on, buka peluang kepada mereka yang bersih, tidak liberal, sayang kepada agama, bangsa dan negara untuk memimpin, tidak kira tua atau muda. Kita tidak mahu ada lagi pemikiran meletakkan MCA bertanding di kawasan majoriti Melayu. Cukup, cukuplah. Saya cukup takut parti ultra kiasu akan menjadi ‘king maker’ selepas PRU15.

Pesanan saya kepada Bersatu yang baharu menyertai MN (PN), insaflah, sesungguhnya perjuangan memartabatkan agama, bangsa dan negara, jauh lebih utama daripada kepentingan peribadi. Kamu dengan UMNO macam adik beradik. Ingat anak cucu cicit yang akan mewarisi. Kita yang sudah tua akan meninggalkan dunia ini, siapakah yang akan mewarisi, kalau bukan anak cucu cicit kita.

Prof Dr Mohd Ridhuan Tee Abdullah

Penafian: Kenyataan ini adalah pandangan peribadi penulis dan tidak mewakili pendirian rasmi Media Isma Sdn Bhd atau Portal Islam dan Melayu Ismaweb.net.


Dakwa cuba disogok: SPRM minta Ahli Parlimen Sekijang buat laporan

KUALA LUMPUR, 22 Rejab 1442H, Sabtu – Ahli Parlimen Sekijang Natrah Ismail dinasihat untuk tampil membuat laporan kepada Suruhanjaya Pencegahan Rasuah Malaysia (SPRM) susulan dakwaan ada individu cuba menyogok beliau supaya keluar daripada partinya.

SPRM dalam kenyataan hari ini memaklumkan Ahli Parlimen PKR itu perlu membuat aduan kepada SPRM jika menganggap perkara itu sebagai perlakuan rasuah.

“Aduan tersebut adalah selaras dengan Seksyen 25 Akta SPRM 2009 mengenai kewajipan melapor transaksi penyogokan.

“SPRM bersedia untuk menjalankan siasatan terhadap aduan tersebut,” menurut kenyataan itu.

Terdahulu, tular di media sosial dakwaan bahawa ada dua individu telah bertemu dengan Natrah dan cuba menyogok beliau supaya berpaling tadah daripada parti dengan nilai tawaran RM10 juta selain dijanjikan jawatan. – Bernama


Panik mahu tinggalkan Afghanistan, 5 maut di lapangan terbang

KABUL, 7 Muharram 1443H, Isnin – Tindakan Taliban mengambil alih Afghanistan telah menimbulkan panik dalam kalangan penduduk di negara ini.

Keadaan itu menyebabkan sekurang-kurangnya lima maut selepas orang ramai berpusu-pusu ke Lapangan Terbang Kabul untuk melarikan diri.

Hampir kesemua kematian diakibatkan oleh orang ramai cuba memanjat tangga automatik memasuki pesawat sebelum terjatuh dan menghempap orang di bawah.

Sebelum itu, tentera Amerika Syarikat (AS) dilapor melepaskan tembakan ke udara di Lapangan Terbang Kabul selepas keadaan semakin tidak terkawal.

Ia berikutan tindakan orang ramai yang berasak-asak mahu menaiki pesawat meninggalkan negara ini.

Bunyi tembakan tentera AS turut kedengaran dalam beberapa rakaman video yang dikongsi di laman sosial.

Tentera AS kini mengawal dan menguasai Lapangan Terbang Kabul bagi memastikan proses pemindahan berjalan lancar.

Sementara itu, sejumlah penduduk Afghanistan yang sebelum ini melarikan diri ke Pakistan sudah mula masuk semula ke negara ini selepas Taliban memberi jaminan akan membentuk kerajaan yang lebih baik. – Agensi


Pemimpin Islam wajib berusaha keras bantah pesta arak

Oleh Zuhayati Yazid

BANGI, 8 Muharam 1444H, Sabtu – Budaya minum arak ditegah keras bukan sahaja bagi umat Islam, bahkan juga untuk agama lain kerana jelas memudaratkan kesihatan dan menimbulkan pelbagai masalah sosial.

Presiden gerakan Islam, Ikatan Muslimin Malaysia (ISMA), Ustaz Muhammad Fauzi Asmuni berkata, Oktoberfest adalah perayaan yang bermula daripada Barat yang mempromosikan minuman bir secara besar-besaran yang dimulakan di sebuah bandar di Munich, Jerman.

Situasi tersebut katanya, dilihat amat bertentangan dengan nilai dan budaya masyarakat Malaysia lebih-lebih lagi agama Islam.

“Justeru, Oktoberfest langsung tiada kena mengena dengan masyarakat negara kita. Ada yang mahu meraikan seolah-olah perayaan yang wajib disambut dan menjadi budaya negara.

“Sedangkan penganjuran ini membawa lebih banyak keburukan berbanding kebaikan.

“Walhal ada negara-negara di Eropah yang tidak merayakannya tetapi kita pula cuba menormalisasikan budaya ke arah ini,” katanya kepada Ismaweb.net, hari ini.

Ustaz Fauzi berkata, bagi kaum lain tidak salah untuk mereka mengambil namun cukuplah sekadar dalam kawasan tertutup dan bukan cubaan untuk menjadi budaya yang perlu dirai setiap tahun.

Katanya, adalah menjadi kewajaran kepada kaum-kaum lain untuk lebih menghormati pendirian Malaysia yang merupakan negara Islam.

Malah Ustaz Fauzi juga berpandangan pemimpin-pemimpin politik dan tokoh masyarakat Islam sepatutnya berusaha agar perayaan itu tidak bertapak di negara ini.

Tegas beliau, tindakan tidak kisah atau konon tidak mahu mencampuri urusan bukan Islam hanyalah alasan orang lemah yang tidak ada matlamat perjuangan.

“Kebenaran yang diberikan oleh negara untuk orang bukan Islam minum arak di tempat tertutup tanpa promosi adalah batasan yang sudah memadai buat mereka.

“Lebih daripada itu adalah perlampauan yang akan mengganggu keharmonian negara,” tegas beliau.

Sebelum ini, Ahli Parlimen Raub, Tengku Zulpiri Shah Raja Puri mengecam Menteri di Jabatan Perdana Menteri (Hal Ehwal Agama), Datuk Idris Ahmad supaya tidak campur tangan dalam acara kebudayaan orang bukan Islam di negara ini.


Aidilfitri: JPJ keluar 14,514 notis, sita 500 motosikal

IPOH, 6 Syawal 1444H, Khamis – Sebanyak 14,514 notis pelbagai kesalahan dikeluarkan Jabatan Pengangkutan Jalan (JPJ) di bawah Akta Pengangkutan Jalan 1987 (Akta 333) manakala 500 motosikal disita dari 18 hingga 25 April menerusi Advokasi dan Op Motosikal sempena Hari Raya Aidilfitri (HRA) 2023.

Pengarah Kanan Bahagian Penguatkuasa JPJ, Datuk Lokman Jamaan berkata, notis dikeluarkan hasil pemeriksaan terhadap 51,039 motosikal manakala sitaan kerana kesalahan tiada perlindungan insurans, lesen memandu dan lain-lain, membabitkan 291 lokasi Point of Duty (POD) di seluruh negara.

Katanya, enam kesalahan utama yang dikesan ialah tiada lesen memandu membabitkan 4,583 notis, lesen kenderaan motor (LKM) tamat tempoh (2,600 notis), tiada insurans (2,364 notis), lesen memandu tamat tempoh (168 notis), tidak memakai topi keledar (160 notis) dan tidak mematuhi lampu isyarat (120 notis).

“Menurut kajian, penggunaan topi keledar yang betul akan dapat mengurangkan kecederaan sebanyak 25 peratus kepada pengguna motosikal.

“Oleh itu, langkah-langkah advokasi dan penguatkuasaan tegas akan terus dilaksanakan JPJ dari semasa ke semasa bagi menurunkan kadar kemalangan dan kemalangan maut membabitkan pengguna motosikal,” katanya pada sidang media di sini, malam ini.

Terdahulu, beliau hadir pada Op Khas Motosikal bagi negeri Perak sempena Op Bersepadu HRA 2023 di sini.

Lokman berkata, bagi Op Khas Motosikal negeri Perak dari 18 hingga 25 April, sebanyak 7,146 motosikal diperiksa dan daripada jumlah tersebut 1,313 motosikal telah diambil tindakan di bawah Akta 333.

Sementara itu, Lokman berkata, dalam usaha meminimumkan kadar kemalangan dan kemalangan maut pada musim perayaan ini, tindakan advokasi serta penguatkuasaan secara bersasar difokuskan kepada penunggang atau pembonceng motosikal di seluruh negara.

Katanya, ia adalah berdasarkan rekod kemalangan maut pengguna motosikal bagi tempoh 2010 hingga 2022 adalah paling tinggi jika dibandingkan dengan pengguna kenderaan lain iaitu melebihi 60 peratus.

Justeru, Lokman berkata, melalui Op Bersepadu HRA Peringkat Kebangsaan 2023, JPJ melaksanakan strategi penguatkuasaan dan advokasi khas kepada pengguna motosikal bagi membudayakan pematuhan undang-undang jalan raya serta penerapan rasa bersalah apabila melakukan pelanggaran peraturan khususnya punca kemalangan maut serta membahayakan pengguna lain.

“Dipohon kerjasama pengguna jalan raya khususya penunggang dan pembonceng motosikal untuk sentiasa mematuhi undang-undang dan peraturan jalan raya serta bertoleransi bersama pengguna jalan raya yang lain demi keutamaan keselamatan ketika di jalan raya,” katanya.


Al-Quran sumber semua cabang ilmu pengetahuan

PUTRAJAYA, 19 Rabiulawal 1443H, Selasa – Al-Quran merupakan sumber intelektual dan spiritual Islam yang merupakan asas bukan hanya bagi agama dan kerohanian semata-mata, tetapi juga semua cabang ilmu pengetahuan termasuk teknologi, kata Perdana Menteri Datuk Seri Ismail Sabri Yaakob.

Beliau berkata al-Quran menganjur dan mendorong umat Islam agar menuntut ilmu, mempelajari, menganalisis serta menggunakan akal yang dikurniakan Allah untuk dimanfaatkan.

Ismail Sabri berkata al-Quran merupakan wahyu Allah yang diturunkan sebagai petunjuk agar manusia dapat membezakan antara yang hak dengan yang batil, manakala teknologi pula ialah penemuan berdasarkan cerapan dan kajian yang dilakukan manusia.

“Gabungan al-Quran dan teknologi dapat memperkuat dan memperjelas sesuatu fakta hujahnya dengan merujuk kepada hadis Nabi, mazhab-mazhab, para sarjana, saintis Islam dan bukan Islam.

“Perhubungan teknologi dan agama dipandang sebagai perhubungan roh dan jasad. Teknologi dan agama saling menyempurnakan antara satu sama lain,” katanya pada Majlis Penutup Majlis Tilawah Al-Quran Johan-Johan Kebangsaan (MTQJK) hari ini.

Beliau berkata penganjuran MTQJK itu menunjukkan bagaimana teknologi dapat digunakan ke arah kebajikan seiring dengan prinsip Islam.

MTQJK itu menyaksikan teknologi menghubungkan 26 orang qari dan qariah yang pernah menjadi johan tilawah kebangsaan bersiaran secara langsung dari 11 lokasi dengan boleh disaksikan menerusi pelbagai capaian media.

“Alunan ayat-ayat al-Quran dan ibrah huraian ayat pula dipancarkan kepada penonton menggunakan teknologi realiti terimbuh (AR) yang menunjukkan Islam tidak pernah menghalang umatnya daripada memaksimumkan penggunaan teknologi dalam kehidupan,” katanya.

Beliau berkata penularan wabak COVID-19 turut mengubah cara hidup Keluarga Malaysia kepada norma baharu termasuklah dalam aspek pengajaran dan pembacaan al-Quran.

Seiring dengan teknologi dan keperluan umat Islam moden, Ismail Sabri berkata al-Quran kini disediakan dalam pelbagai produk digital dan aplikasi perisian.

“Saya difahamkan sejak penularan wabak COVID-19, pembelajaran al-Quran secara dalam talian semakin mendapat tempat.

“Banyak institusi sama ada kerajaan atau swasta telah memperkenalkan kelas-kelas pembelajaran al-Quran seperti tajwid, talaqqi, taranum dan hafazan secara dalam talian. Usaha murni tersebut memudahkan masyarakat untuk mempelajari ilmu membaca al-Quran,” katanya.

MTQJK anjuran Jabatan Kemajuan Islam Malaysia (Jakim) diadakan selama lima hari sejak Jumaat lepas yang menampilkan seramai 26 qari dan qariah johan tilawah kebangsaan dan jemputan khas yang mewakili semua negeri, dengan mempersembahkan bacaan al-Quran secara bertaranum.

Pada malam ini, qari Tan Sri Syeikh Ismail Mohamad dari Terengganu dan Datuk Ahmad Faizul Ghazali Al-Hafiz (Pahang) serta qariah Amnah Ayup (Sarawak) dan Nor Farhatul Fairuzah Panut dari Negeri Sembilan, mempersembahkan bacaan al-Quran.

Majlis yang diacarakan oleh Amin Idris dan Irma Hasmie turut menyaksikan Jakim membuat inovasi persembahan tadabbur dengan teknik kesan visual AR.

MTQJK julung kali diadakan itu merupakan alternatif kepada Majlis Tilawah dan Hafazan al-Quran Peringkat Kebangsaan Tahun 1442H/2021M yang ditangguhkan berikutan situasi pandemik COVID-19 dan disiarkan secara langsung di TV1 serta TV OKEY. – Bernama